text:
Adɛn Nti na Munnye Mogya?
Nsɛm a nkurɔfo ka to yɛn so
Nea nkurɔfo ka: Yehowa Adansefo kyi aduruyɛ.
Nokwasɛm: Yɛne yɛn mmusua nyinaa hwehwɛ aduruyɛ a ɛyɛ kama paa. Sɛ yɛyare a yɛkɔ ayaresabea kohu adɔkotafo a wobetumi ahwɛ yɛn yare a wɔmma yɛn mogya. Ɛyɛ yɛn dɛ sɛ nkɔanim pii aba ayaresa mu. Nea ɛwom ne sɛ, akwan pii wɔ hɔ a wɔfa so sa Adansefo no yare a wɔmma wɔn mogya, na nnipa pii nso nya so mfaso. Ɛnnɛ, wokɔ aman pii so a, nnipa a wɔwɔ hɔ no bebree tumi ka sɛ wɔmpɛ mogya, efisɛ etumi kɔfa nsunsuanso bɔne ba; ebi ne mogya mu yare, mogya a ɛne obi ho nnye, ne mfomso a adɔkotafo tumi yɛ.
Nea nkurɔfo ka: Yehowa Adansefo wɔ adwene sɛ wɔn gyidi betumi asa wɔn yare.
Nokwasɛm: Yɛnyɛ gyidi ayaresa wɔ yɛn som mu.
Nea nkurɔfo ka: Obi annye mogya a, ɔbɔ ka kɛse.
Nokwasɛm: Nnuru a wɔde si mogya anan no, ɛno mmom mmɔ ka kɛse. *
Nea nkurɔfo ka: Mogya a Adansefo no nnye nti, afe biara wɔn mu pii ne wɔn mmofra hwere wɔn nkwa.
Nokwasɛm: Nokware biara nni saa asɛm yi mu. Adɔkotafo tumi yɛ oprehyɛn akɛse akɛse te sɛ koma mu oprehyɛn, dompe mu oprehyɛn ne oprehyɛn a wɔyɛ de sesa nipadua no mu biribi te sɛ mmerɛbo, koma ne nea ɛtete saa. Adɔkotafo tumi yɛ saa oprehyɛn yi nyinaa a wɔmfa mogya mma onipa no. * Wɔn a wogye mogya wɔ oprehyɛn mu no, wɔn ho ntɔ wɔn nkyɛn wɔn a wonnye mogya no, na ɛtɔ da mpo a, wɔn a wonnye mogya no mmom ho tɔ wɔn sen wɔn a wogye no. * Obiara nso ntumi nka sɛ obi gye mogya a obenya nkwa na sɛ wannye a obewu.
Adɛn nti na Yehowa Adansefo nnye mogya?
Eyi yɛ gyidi asɛm na ɛnyɛ nsunsuanso a ɛde bɛba nti na yennye mogya. Apam Dedaw ne Apam Foforo no nyinaa ka ma emu da hɔ pefee sɛ yɛntwe yɛn ho mfi mogya ho. (Genesis 9:4; Leviticus 17:
Nkurɔfo adwene resesa
Bere bi a atwam no, sɛ obi ka sɛ onnye mogya, na mmom ɔpɛ nnuru a mogya nnim a, na adɔkotafo susuw sɛ onipa no abɔ mmusu, na ɔde ne nkwa redi agoru. Nanso seesei de, wɔresesa wɔn adwene. Afe 2004 sei, aduruyɛ nhoma bi kyerɛw sɛ “akwan a wɔfa so sa Yehowa Adansefo yare no, bere bi bɛba a, saa kwan no ara so na wɔbɛfa asa nnipa nyinaa yare.” * Afe 2010 mu no, nhoma bi a wɔato din Heart, Lung and Circulation no kaa asɛm bi sɛ “Ɛnsɛ sɛ Yehowa Adansefo nko ara na wɔyɛ wɔn ‘oprehyɛn a wɔmma mogya’; mmom no, ɛsɛ sɛ oprehyɛn biara a wɔbɛyɛ no, wɔyɛ no saa.”
Seesei adɔkotafo mpempem pii a wɔwɔ wiase nyinaa fa akwan bi so yɛ oprehyɛn a akɛse a wɔmfa mogya nka ho. Saa akwan a wɔfa so sa yare a mogya nka ho yi, aman a afei na wɔrennya nkɔso mpo mu nnipa pii a wɔnyɛ Yehowa Adansefo ka sɛ ɛno na wɔpɛ, na wɔmpɛ mogya.
^ nky. 8 Hwɛ nhoma a wɔato din Transfusion and Apheresis Science, Po 33, Nɔma 3, kr. 349.
^ nky. 10 Hwɛ nhoma a wɔato din The Journal of Thoracic and Cardiovascular Surgery, Po 134, Nɔma 2, kr. 287-288; Texas Heart Institute Journal, Po 38, Nɔma 5, kr. 563; Basics of Blood Management, kr. 2; ne Continuing Education in Anaesthesia, Critical Care & Pain, Po 4, Nɔma 2, kr. 39.
^ nky. 10 Hwɛ The Journal of Thoracic and Cardiovascular Surgery, Po 89, Nɔma 6, kr. 918; ne Heart, Lung and Circulation, Po 19, kr. 658.
^ nky. 14 Continuing Education in Anaesthesia, Critical Care & Pain, Po 4, Nɔma 2, kratafa 39.


c: text/html

text:
Adesua 36: Sika Nantwi Ba No
AO! AO! Dɛn na nkurɔfo no reyɛ yi? Wɔrebɔ nantwi ba mpae! Dɛn nti na wɔreyɛ eyi?
Bere a Mose kɔkyɛe wɔ bepɔw no so no, nkurɔfo no kae sɛ: ‘Yennim nea ayɛ Mose. Enti momma yɛnyɛ onyame a obedi yɛn anim afi asase yi so.’
Mose nua Aaron kae sɛ: ‘Eye. Munyiyi mo sika asomkaa mmrɛ me.’ Bere a nkurɔfo no yɛɛ saa no, Aaron nanee ne nyinaa na ɔde yɛɛ sika nantwi ba. Na nkurɔfo no kae sɛ: ‘Yɛn Nyankopɔn a oyii yɛn fii Misraim no ni!’ Afei Israelfo no gyee wɔn ani kɛse, na wɔsom sika nantwi ba no.
Bere a Yehowa huu eyi no, ne bo fuwii. Enti ɔka kyerɛɛ Mose sɛ: ‘Sian kɔ ntɛm. Nkurɔfo no reyɛ bɔne kɛse. Wɔn werɛ afi me mmara na wɔrekotow sika nantwi ba.’
Mose kaa ne ho sian fii bepɔw no so. Na bere a ɔbɛn hɔ no, nea ohui ni. Nkurɔfo no reto dwom na wɔresaw twa sika nantwi ba no ho hyia! Mose bo fuwii araa ma ɔtow abopon abien a mmara no wɔ so no guu fam, ma ebubui pasaa. Afei ɔfaa nantwi ba honi a wɔde sika agu no nanee. Na ɔyam no muhumuhu.
Nkurɔfo no ayɛ bɔne kɛse. Enti Mose ka kyerɛɛ mmarima no binom sɛ wɔmfa wɔn nkrante. Mose kae sɛ: ‘Ɛsɛ sɛ nnipa bɔne a wɔsom nantwi ba honi a wɔde sika ayɛ no wu.’ Enti mmarima no kunkum nnipa 3,000! So eyi nkyerɛ sɛ ɛsɛ sɛ yɛhwɛ yiye na yɛsom Yehowa nkutoo, a yɛnsom bosom biara anaa?
Exodus 32:1-35.
Nsɛmmisa
- Sɛ wohwɛ mfonini no a, dɛn na nkurɔfo no reyɛ, na adɛn nti na wɔreyɛ saa?
- Adɛn nti na Yehowa bo fuwii, na bere a Mose behuu nea nkurɔfo no reyɛ no, dɛn na ɔyɛe?
- Mose ka kyerɛɛ mmarima no binom sɛ wɔnyɛ dɛn?
- Asuade bɛn na ɛsɛ sɛ yenya fi asɛm yi mu?
Nsɛmmisa foforo
- Kenkan Exodus 32:1-35.
Ɔkwan bɛn so na saa asɛm yi ma yehu sɛnea Yehowa te nka bere a yɛde atoro som fra nokware som no? (Ex. 32:4-6, 10; 1 Kor. 10:7, 11)
Sɛ Kristofo repɛ biribi agye wɔn ani, te sɛ ebia nnwonto ne asaw a, ahwɛyiye bɛn na ɛsɛ sɛ wɔyɛ? (Ex. 32:18, 19; Efe. 5:15, 16; 1 Yoh. 2:15-17)
Nhwɛso fɛfɛ bɛn na Lewifo no de gyaw yɛn bere a wogyinaa pintinn yɛɛ adetrenee no? (Ex. 32:25-28; Dw. 18:25)

robotstxt: allowed

filter: keep


text:
Adesua 46: Yeriko Afasu No
DƐN na ɛrema Yeriko afasu yi abubu? Ɛte sɛ nea wɔatow ɔtopae anaa bɔmb kɛse bi wɔ hɔ. Nanso saa bere no na bɔmb nni wiase; na wonni atuo mpo. Ɛyɛ anwonwade foforo a Yehowa yɛe! Ma yɛnhwɛ sɛnea ɛbae.
Tie nea Yehowa ka kyerɛɛ Yosua: ‘Wo ne wo dɔm no ntwa kurow no ho nhyia. Muntwa ho nhyia pɛnkoro nnansia no da biara. Momfa apam adaka no nka mo ho. Ɛsɛ sɛ asɔfo baason di anim na wɔhyɛn wɔn mmɛn.
‘Da a ɛto so ason no muntwa kurow no ho nhyia mpɛn ason. Afei monhyɛn mmɛn no denneennen, na afei obiara nhuro mmɔ ose kɛse. Na afasu no bedwiriw agu fam!’
Yosua ne ɔman no yɛɛ nea Yehowa kae no. Bere a wotwa ho hyia no, obiara yɛɛ koom. Ná nea wɔte ara ne mmɛn no ne nan ase nnyigyei. Ɛbɛyɛ sɛ ehu kaa atamfo a na wɔwɔ Yeriko no. Wuhu hama kɔkɔɔ a ɛsɛn mfɛnsere no mu no? Hena mfɛnsere ne no? Yiw, Rahab ayɛ nea akwansrafo baanu no kae sɛ ɔnyɛ no. N’abusuafo nyinaa hyɛ ne fie hɔ rehwɛ.
Awiei no, da a ɛto so ason, bere a wɔatwa kurow no ho ahyia mpɛn ason no, mmɛn no hyɛnee, akofofo no huro bɔɔ ose na afasu no bubui. Afei Yosua kae sɛ: ‘Munkum obiara a ɔwɔ kurow no mu nhyew no. Monhyew biribiara. Emu dwetɛ, sika, kɔbere ne dade nko na momfa nkogu Yehowa ntamadan adekorabea hɔ.’
Yosua ka kyerɛɛ akwansrafo baanu no sɛ: ‘Monkɔ Rahab fie, na monkɔfa ɔne n’abusuafo nyinaa mmra.’ Wogyee Rahab ne n’abusuafo nkwa, sɛnea na akwansrafo no ahyɛ no bɔ no.
Yosua 6:1-25.
Nsɛmmisa
- Dɛn na Yehowa kae sɛ akofofo no ne asɔfo no nyɛ nnansia?
- Dɛn na na ɛsɛ sɛ mmarima no yɛ da a ɛto so ason no?
- Sɛ wohwɛ mfonini no a, Yeriko afasu no reyɛ dɛn?
- Adɛn nti na hama kɔkɔɔ bi sɛn mfɛnsere no mu?
- Yosua ka kyerɛɛ akofofo no sɛ wɔnyɛ nkurɔfo no ne kurow no dɛn, na dwetɛ, sika, kɔbere ne dade no nso ɛ?
- Dɛn na wɔka kyerɛɛ akwansrafo baanu no sɛ wɔnyɛ?
Nsɛmmisa foforo
- Kenkan Yosua 6:1-25.
Ɔkwan bɛn so na sɛnea Israelfo twaa Yeriko ho hyiae da a ɛto so ason no ne sɛnea Yehowa Adansefo yɛ asɛnka adwuma no wɔ nna a edi akyiri yi mu no di nsɛ? (Yos. 6:15, 16; Yes. 60:22; Mat. 24:14; 1 Kor. 9:16)
Ɔkwan bɛn so na nkɔmhyɛ a ɛwɔ Yosua 6:26 no baa mu wɔ mfe 500 akyi, na dɛn na ɛkyerɛ yɛn wɔ Yehowa anom asɛm ho? (1 Ahe. 16:34; Yes. 55:11)


text:
Adesua 104: Yesu San Kɔ Soro
NNA no retwam no, Yesu yii ne ho adi kyerɛɛ n’akyidifo mpɛn pii. Asuafo bɛyɛ 500 huu no da koro. Bere a oyii ne ho adi kyerɛɛ wɔn no, wunim asɛm a Yesu ka kyerɛɛ wɔn? Onyankopɔn ahenni ho asɛm. Yehowa somaa Yesu baa asase so sɛ ɔmmɛka Ahenni no ho asɛm. Na wonyan no fii awufo mu akyi mpo no ɔkɔɔ so yɛɛ eyi.
Wokae nea Onyankopɔn ahenni yɛ? Yiw, Ahenni no yɛ Onyankopɔn nniso ankasa a ɛwɔ soro, na Yesu ne Nea Onyankopɔn apaw no sɛ ɔhene. Sɛnea yɛahu no, Yesu kyerɛɛ ɔhempa a ɔbɛyɛ bere a ɔmaa wɔn a ɔkɔm de wɔn aduan, saa ayarefo yare, na onyan awufo mpo no!
Enti bere a Yesu bedi hene ɔsoro mfe apem no, asase yi so bɛyɛ dɛn? Yiw, asase nyinaa bɛdan paradise fɛfɛɛfɛ. Akodi, nsɛmmɔnedi, ɔyare, ne owu mpo befi hɔ. Yenim sɛ eyi yɛ nokware efisɛ Onyankopɔn bɔɔ asase ma ayɛ paradise a nnipa benya mu anigye. Ɛno nti na mfiase no ɔyɛɛ Eden turo no. Na Yesu bɛhwɛ ma wɔayɛ nea Onyankopɔn hwehwɛ sɛ wɔyɛ nyinaa.
Afei na bere adu sɛ Yesu san kɔ soro. Na Yesu ayi ne ho adi akyerɛ n’asuafo no mpɛn pii adaduanan. Enti na wɔahu ampa sɛ wasan aba nkwa mu. Nanso ansa na ɔrefi n’asuafo no nkyɛn no ɔka kyerɛɛ wɔn sɛ: ‘Montra Yerusalem nkosi sɛ mubenya honhom kronkron.’ Honhom kronkron yɛ Onyankopɔn adeyɛ tumi, te sɛ mframa a ɛrebɔ, a ɛbɛboa n’akyidifo ma wɔayɛ Onyankopɔn apɛde. Awiei koraa no Yesu kae sɛ: ‘Ɛsɛ sɛ moka me ho asɛm kɔpem asase ano nyinaa.’
Yesu kaa eyi akyi no, anwonwade bi sii. Ofii ase sɛ ɔrekɔ soro, sɛnea wuhu wɔ ha no. Afei ɔkɔhyɛɛ amununkum mu, na na asuafo no nhu Yesu bio. Yesu kɔɔ soro, na ofi hɔ fii ase dii tumi wɔ n’akyidifo a wɔwɔ asase so no so.
1 Korintofo 15:3-8; Adiyisɛm 21:3, 4; Asomafosɛm 1:1-11.
Nsɛmmisa
- Asuafo baahe na wohuu Yesu da koro, na dɛn asɛm na ɔka kyerɛɛ wɔn?
- Dɛn ne Onyankopɔn Ahenni, na asase so asetra bɛyɛ dɛn bere a Yesu di so sɛ Ɔhene mfirihyia apem no?
- Nna ahe na Yesu de ayi ne ho adi akyerɛ n’asuafo no, nanso dɛn na bere adu afei sɛ ɔyɛ?
- Ansa na Yesu refi n’asuafo no nkyɛn no, dɛn na ɔka kyerɛɛ wɔn sɛ wɔnyɛ?
- Dɛn na ɛrekɔ so wɔ mfonini no mu, na dɛn na amma wɔanhu Yesu bio?
Nsɛmmisa foforo
- Kenkan 1 Korintofo 15:3-8.
Dɛn na ɛmaa ɔsomafo Paulo tumi de ahotoso kaa Yesu wusɔre no ho asɛm, na nneɛma bɛn na nnɛ Kristofo betumi de ahotoso aka ho asɛm? (1 Kor. 15:4, 7, 8; Yes. 2:2, 3; Mat. 24:14; 2 Tim. 3:1-5)
- Kenkan Asomafo Nnwuma 1:1
Sɛnea wɔhyɛɛ nkɔm wɔ Asomafo Nnwuma 1:8 no, asɛnka adwuma no trɛw koduu he? (Aso. 6:7; 9:31; 11:19-21; Kol. 1:23)


text:
NKEKAHO
Atemmu Da—Ɛyɛ Dɛn?
SƐ WƆKA atemmu da ho asɛm a, mfonini bɛn na ɛba w’adwenem? Nnipa pii susuw sɛ wɔde akra ɔpepepem pii bɛba Onyankopɔn ahengua anim mmiako mmiako na wɔabu obiara atɛn wɔ hɔ. Wosusuw sɛ wɔbɛma ebinom akogye wɔn ani wɔ soro, na wobebu afoforo fɔ na wɔakɔyɛ wɔn ayayade daa. Nanso, Bible ka saa bere yi ho asɛm wɔ ɔkwan foforo so koraa. Onyankopɔn Asɛm ka ho asɛm sɛ ɛnyɛ bere a ɛyɛ hu koraa, na mmom ɛyɛ bere a anidaso wom, na wɔbɛyɛ nneɛma nyinaa foforo.
Yɛkenkan sɛnea ɔsomafo Yohane ka Atemmu Da ho asɛm wɔ Adiyisɛm 20:11, 12 sɛ: “Mihuu ahengua kɛse fitaa bi ne nea ɔte so no. Asase ne ɔsoro guan fii n’anim, na wɔannya baabiara amma wɔn. Na mihuu awufo, akɛse ne nketewa, sɛ wogyinagyina ahengua no anim, na wobuebuee nhoma mmobɔwee mu. Na wobuee nhoma foforo mu; ɛno ne nkwa nhoma no. Na wɔde nsɛm a wɔakyerɛw wɔ nhoma ahorow no mu no buu awufo no atɛn sɛnea wɔn nnwuma te.” Hena ne Ɔtemmufo a wɔka ne ho asɛm wɔ ha yi?
Yehowa Nyankopɔn ne adesamma Temmufo a ɔsen biara. Nanso, ɔde atemmu adwuma no ankasa ahyɛ obi foforo nsa. Sɛnea Asomafo Nnwuma 17:31 kyerɛ no, ɔsomafo Paulo kae sɛ Onyankopɔn ‘ayi da bi asi hɔ a wabɔ ne tirim sɛ ɔnam ɔbarima bi a wapaw no so bebu asase atɛn wɔ trenee mu.’ Ɔtemmufo a wapaw no yi ne Yesu Kristo a wɔanyan no no. (Yohane 5:22) Nanso, bere bɛn na Atemmu Da no befi ase? Na ebedi bere tenten ahe?
Adiyisɛm nhoma no kyerɛ sɛ Atemmu Da no befi ase wɔ Harmagedon akyi, bere a wɔasɛe Satan nneɛma a ɛwɔ asase so no.* (Adiyisɛm 16:14, 16; 19:19-20:3) Wɔ Harmagedon akyi no, wɔde Satan ne n’adaemone begu afiase wɔ amoa donkudonku bi mu mfirihyia apem. Saa bere no, nnipa 144,000 no bɛyɛ atemmufo na wɔne ‘Kristo bedi ade mfirihyia apem’ wɔ soro. (Adiyisɛm 14:1-3; 20:1-4; Romafo 8:17) Atemmu Da nyɛ nnɔnhwerew 24 ade bi a wɔbɛyɛ no ahoɔhare so. Ebedi mfirihyia apem.
Wɔ saa mfirihyia apem no mu no, Yesu Kristo ‘bebu ateasefo ne awufo atɛn.’ (2 Timoteo 4:1) “Ateasefo” no bɛyɛ “nnipakuw kɛse” a wobetwa Harmagedon no. (Adiyisɛm 7:9-17) Ɔsomafo Yohane hui nso sɛ ‘awufo gyinagyina atemmu agua no anim.’ Sɛnea Yesu hyɛɛ bɔ no, “wɔn a wɔwɔ nkae ada mu nyinaa” nam owusɔre so “bɛte [Kristo] nne na wɔafi adi.” (Yohane 5:28, 29; Asomafo Nnwuma 24:15) Nanso, dɛn so na wobegyina abu nnipa nyinaa atɛn?
Sɛnea ɔsomafo Yohane hui wɔ anisoadehu mu no, “wobuebuee nhoma mmobɔwee mu,” na “wɔde nsɛm a wɔakyerɛw wɔ nhoma ahorow no mu no buu awufo no atɛn sɛnea wɔn nnwuma te.” So nnipa no kan asetram nneyɛe ho nsɛm na ɛwɔ saa nhoma mmobɔwee yi mu? Dabi, wɔrennyina nea nnipa no yɛe ansa na wɔrewu so mmu wɔn atɛn. Yɛyɛ dɛn hu sɛ saa na ɛte? Bible ka sɛ: “Nea wawu no, wɔabu no bem afi ne bɔne ho.” (Romafo 6:7) Enti wɔde wɔn a wobenyan wɔn aba nkwa mu no bɔne dedaw a wɔyɛe no nyinaa bɛkyɛ wɔn. Ne saa nti, ɛbɛyɛ sɛ nhoma mmobɔwee no yɛ ahwehwɛde foforo a Onyankopɔn de bɛma. Sɛ wɔn a wobetwa Harmagedon no ne wɔn a wobenyan wɔn no nyinaa bɛtra ase daa a, ebehia sɛ wodi Onyankopɔn ahyɛde ahorow, a ahwehwɛde foforo biara a ebia Yehowa de bɛma wɔ mfirihyia apem no mu ka ho so. Enti, wobegyina nea obiara bɛyɛ wɔ Atemmu Da no mu so na ebebu no atɛn.
Atemmu Da no bɛma nnipa ɔpepepem pii anya hokwan a edi kan koraa asua Onyankopɔn apɛde na wɔayɛ. Eyi kyerɛ sɛ nkyerɛkyerɛ adwuma kɛse bi bɛkɔ so. Nokwarem no, ‘wiasefo besua trenee.’ (Yesaia 26:9) Nanso, ɛnyɛ nnipa nyinaa na wɔbɛpɛ sɛ wɔyɛ Onyankopɔn apɛde. Yesaia 26:10 ka sɛ: “Wɔdom ɔbɔnefo a, onsua trenee; nsɛntrenee asase so na odi amumɔyɛsɛm, na onhu [Yehowa, NW] kɛseyɛ.” Wɔbɛsɛe abɔnefo a wɔte saa no koraa Atemmu Da no.—Yesaia 65:20.
Ebedu Atemmu Da no awiei no na nnipa a wɔanya wɔn ti adidi mu no ‘anya nkwa’ ma wɔabɛyɛ pɛ. (Adiyisɛm 20:5) Enti wɔbɛsan de adesamma aba pɛyɛ mu bio wɔ Atemmu Da no mu. (1 Korintofo 15:24-28) Afei sɔhwɛ a etwa to koraa no bɛba. Wobeyi Satan afi afiase na wɔama no kwan ma wabɛdaadaa adesamma nea etwa to koraa. (Adiyisɛm 20:3, 7-10) Wɔn a wɔremma Ɔbonsam nnaadaa wɔn no behu Bible bɔhyɛ yi mmamu ankasa: “Treneefo benya asase no adi, na wɔatra so daapem.” (Dwom 37:29) Yiw, Atemmu Da no bɛyɛ nhyira ama adesamma anokwafo nyinaa!
* Sɛ wopɛ Harmagedon ho nsɛm a, hwɛ Insight on the Scriptures Po 1, kratafa 594-5, 1037-8, ne Som Nokware Nyankopɔn Koro No ti 20; Yehowa Adansefo na atintim nhoma abien no nyinaa.


text:
TI BIAKO
Dɛn Ne Onyankopɔn Ho Nokwasɛm?
So Onyankopɔn dwen wo ho ankasa?
Onyankopɔn suban te dɛn? So ɔwɔ din?
So wubetumi abɛn Onyankopɔn?
SO WOAHYƐ sɛnea mmofra bisa nsɛm no nsow? Wɔn mu pii fi ase sua kasa ara pɛ ná wɔrebisa nsɛm. Wɔhããhãã wɔn ani ma wɔn ti so hwɛ w’anim bisa wo nsɛm te sɛ: Dɛn nti na ewim yɛ bruu? Dɛn na wɔde yɛɛ nsoromma? Hena na ɔkyerɛɛ nnomaa sɛnea wonsu? Ebia wobɛbɔ mmɔden sɛ wubebua, nanso ɛnyɛ bere nyinaa na ɛyɛ mmerɛw. Mmuae a eye sen biara a wode bɛma no mpo bɛma wɔasan abisa wo sɛ: Dɛn ntia?
2 Ɛnyɛ mmofra nko na wobisa nsɛm. Bere a yɛrenyin no, yɛkɔ so bisa nsɛm. Yebisa nsɛm sɛnea ɛbɛyɛ a yebehu ɔkwan a ɛsɛ sɛ yɛfa so, na yɛahu nneɛma a ebetumi apira yɛn a ɛnsɛ sɛ yɛyɛ, anaa biribi a yɛpɛ sɛ yɛte ase. Nanso, ɛte sɛ nea nnipa pii gyae sɛ wobebisa nsɛm, titiriw nea ɛho hia paa no, na sɛ wobisa mpo a, wɔnhaw wɔn ho nhwehwɛ ho mmuae.
3 Susuw asɛmmisa a ɛyɛ nhoma yi asɛmti no, nsɛm a wɔabisa wɔ nnianim asɛm no mu, anaa nsɛmmisa a ɛwɔ saa ti yi mfiase no ho hwɛ. Eyinom yɛ nsɛm a ɛho hia sen biara a wubetumi abisa no bi. Nanso, nnipa pii agyae mmɔden a wɔrebɔ sɛ wɔbɛhwehwɛ ho mmuae no. Dɛn ntia? So ɛho mmuae wɔ Bible mu? Ebinom te nka sɛ ɛyɛ den sɛ wɔbɛte mmuae a Bible de ma no ase. Ɛhaw afoforo nso sɛ nsɛm a wobebisa no betumi ama wɔn ani awu anaasɛ wɔn anim agu ase. Na ebinom ka sɛ ɛyɛ nyamesom akannifo ne akyerɛkyerɛfo na wobetumi ama nsɛmmisa a ɛtete saa no ho mmuae. Na wo nso ɛ?
4 Ɛda adi paa sɛ, w’ani gye ho sɛ wubenya asetram nsɛmmisa a ɛho hia no ho mmuae. Akyinnye biara nni ho sɛ, ɛtɔ bere bi a wubisa wo ho sɛ: ‘Asetra atirimpɔw ne dɛn? So asetra ara ni? Onyankopɔn te dɛn ankasa?’ Ɛfata sɛ wubebisa nsɛm a ɛtete saa, na ɛho hia sɛ worennyae ara kosi sɛ wubenya ɛho mmuae a edi mũ, na ntease wom. Yesu Kristo, ɔkyerɛkyerɛfo a wonim no yiye no kae sɛ: “Monkɔ so mmisa, na wɔde bɛma mo; monkɔ so nhwehwɛ, na mubehu; monkɔ so mpem, na wobebue mo.”—Mateo 7:7.
5 Sɛ ‘wokɔ so hwehwɛ’ nsɛmmisa a ɛho hia no ho mmuae a, wubehu sɛ mfaso wɔ so paa sɛ wohwehwɛe. (Mmebusɛm 2:1-5) Ɛmfa ho nea ebia nnipa bi aka akyerɛ wo no, ɛho mmuae wɔ hɔ ankasa, na wubetumi ahu wɔ Bible mu. Ɛnyɛ den koraa sɛ wobɛte mmuae no ase. Nea ɛsen saa no, ɛma wunya anidaso ne anigye nso. Na ebetumi aboa wo ma woanya asetra a abotɔyam wom mprempren. Nea edi kan no, ma yensusuw asɛmmisa bi a ahaw nnipa pii adwene ho nhwɛ.
SO ONYANKOPƆN YƐ OTIRIMƆDENFO A ONNWEN NNIPA HO?
6 Nnipa pii susuw sɛ saa asɛmmisa no ho mmuae yɛ yiw. Wɔka sɛ: ‘Sɛ Onyankopɔn dwen yɛn ho a, so anka wiase te sɛ nea ɛte yi?’ Akodi, nitan, ne awerɛhow atwa yɛn ho ahyia wɔ wiase yi mu baabiara. Na yɛn mu biara yare, yehu amane, na yɛn adɔfo wuwu. Enti, nnipa pii ka sɛ, ‘Sɛ Onyankopɔn dwen yɛn ho na ɔhaw ahorow a yehyia no ho asɛm haw no a, so anka ɔbɛma nneɛma a ɛte saa asisi?’
7 Nea enye koraa no, ɛtɔ bere bi a ɔsom ahorow mu akyerɛkyerɛfo ma nkurɔfo nya adwene sɛ Onyankopɔn tirim yɛ den. Ɔkwan bɛn so? Sɛ asiane bi si a, wɔka sɛ ɛyɛ Onyankopɔn pɛ. Nea saa akyerɛkyerɛfo no kyerɛ ankasa ne sɛ Onyankopɔn na ɔma asiane ahorow sisi. So saa na Onyankopɔn te ankasa? Dɛn na Bible kyerɛkyerɛ ankasa? Yakobo 1:13 bua sɛ: “Sɛ sɔhwɛ to obi a, ɛnsɛ sɛ ɔka sɛ: ‘Onyankopɔn na ɔresɔ me ahwɛ.’ Efisɛ wontumi mfa nnebɔne nsɔ Nyankopɔn nhwɛ, na ɔno nso nsɔ obiara nhwɛ.” Enti, ɛnyɛ Onyankopɔn na ɔde abɔnefosɛm a wuhu wɔ wiase a wote mu no ba da. (Hiob 34:10-12) Ɛyɛ nokware sɛ ɔma kwan ma nneɛma bɔne kɔ so de, nanso ɛsono biribi a obi ma kwan ma ɛba ne nea ɔno ankasa ma esi koraa.
8 Sɛ nhwɛso no, susuw agya bi a onim nyansa na ɔwɔ ɔdɔ a ɔwɔ ɔbabarima a wanyin a ɔda so ne n’awofo te ho hwɛ. Sɛ ne ba no bɛyɛ otuatewfo na ɔyɛ n’adwene sɛ obefi fie a, agya no nsiw no kwan. Na sɛ ne ba no kɔfa ɔkwammɔne so na asɛm to no a, so agya no na ɔmaa ɔhaw no baa ne ba no so? Dabi. (Luka 15:11-13) Saa pɛpɛɛpɛ na sɛ nnipa yɛ wɔn adwene sɛ wɔbɛfa ɔkwammɔne so a, Onyankopɔn nsiw wɔn kwan, nanso ɛnyɛ Onyankopɔn na ɔma ɔhaw ahorow a efi ɔkwammɔne a wɔfa so mu ba no ba wɔn so. Enti, ɛda adi sɛ ɛnyɛ papa sɛ yɛde adesamma haw ahorow no ho asodi bɛto Onyankopɔn so.
9 Onyankopɔn nim nea enti a wama kwan ma adesamma afa ɔkwammɔne so. Sɛ́ Ɔbɔadeɛ a ɔwɔ tumi ne nyansa no, ɛnyɛ ɔhyɛ sɛ ɔkyerɛkyerɛ nea enti a wayɛ saa no mu kyerɛ yɛn. Nanso, Onyankopɔn fi ɔdɔ mu yɛ eyi. Wubesua nea enti a ɔyɛ saa no ho ade pii wɔ Ti 11. Nanso, nya awerɛhyem sɛ ɛnyɛ Onyankopɔn na ɔde ɔhaw ahorow a yehyia no ba. Mmom no, ɔno na ɔma yenya ano aduru koro pɛ a ɛwɔ hɔ no ho anidaso!—Yesaia 33:2.
10 Afei nso, Onyankopɔn yɛ kronkron. (Yesaia 6:3) Eyi kyerɛ sɛ ne ho tew. Bɔne biara nni ne mu. Enti yebetumi anya ne mu ahotoso koraa. Yɛrentumi nka biribi a ɛte saa mfa nnipa a ɛtɔ mmere bi a wɔsɛe wɔn abrabɔ no ho. Mpɛn pii no, onipa sodifo a ɔwɔ adwene pa koraa mpo nni tumi a ɔde besiesie nneɛma a abɔnefo sɛe no no. Nanso, Onyankopɔn yɛ tumi nyinaa wura. Obetumi asiesie biribiara a abɔnefosɛm de aba adesamma so no, na ɔbɛyɛ nso. Sɛ Onyankopɔn keka ne ho a, obeyi bɔne afi hɔ akosi daa!—Dwom 37:9-11.
ONYANKOPƆN TE NKA DƐN WƆ NNEƐMA BƆNE A ƐREKƆ SO NO HO?
11 Mprempren, Onyankopɔn te nka dɛn wɔ nneɛma a ɛrekɔ so wɔ wiase ne w’asetram no ho? Nea edi kan koraa no, Bible kyerɛkyerɛ sɛ Onyankopɔn “dɔ atɛntrenee.” (Dwom 37:28, NW) Enti odwen nea ɛteɛ ne nea ɛnteɛ ho yiye. Okyi nneɛma bɔne biara. Bible ka sɛ tete no, bere a bɔne dɔɔso wɔ wiase no, “ɛyɛɛ” Onyankopɔn “yaw ne komam.” (Genesis 6:5, 6) Onyankopɔn nsakrae. (Malaki 3:6) N’ani da so ara nnye amanehunu a ɛrekɔ so wɔ wiase nyinaa no ho. Na Onyankopɔn ani nnye ho sɛ obehu sɛ nnipa rehu amane. Bible ka sɛ: “Odwen mo ho.”—1 Petro 5:7.
12 Ɛbɛyɛ dɛn na yɛatumi agye atom sɛ Onyankopɔn ani nnye amanehunu ho? Adanse foforo ni. Bible kyerɛkyerɛ sɛ wɔbɔɔ onipa wɔ Onyankopɔn suban so. (Genesis 1:26) Enti, suban pa a yɛwɔ no yɛ adanse a ɛkyerɛ sɛ Onyankopɔn wɔ suban pa. Sɛ nhwɛso no, sɛ wuhu sɛ nnipa a wɔnyɛɛ bɔne biara rehu amane a, so ɛhaw wo? Sɛ nneɛma bɔne a ɛte saa ho asɛm haw wo a, ɛnde nya awerɛhyem sɛ ɛho asɛm haw Onyankopɔn sen wo koraa.
13 Nnipa ho ade a eye sen biara no mu biako ne ɔdɔ a yetumi da no adi no. Ɛno nso kyerɛ sɛ Onyankopɔn yɛ ɔdɔ. Bible kyerɛkyerɛ sɛ “Onyankopɔn ne dɔ.” (1 Yohane 4:8) Esiane sɛ Onyankopɔn yɛ ɔdɔ nti na yɛn nso yɛwɔ ɔdɔ no. So ɔdɔ bɛka wo ma woayi amanehunu ne nneɛma bɔne a wuhu wɔ wiase no afi hɔ? Sɛ wowɔ tumi a wode bɛyɛ saa a, anka wobɛyɛ? Akyinnye biara nni ho sɛ anka wobɛyɛ! Wubetumi anya awerɛhyem koraa sɛ Onyankopɔn beyi amanehunu ne nneɛma bɔne nyinaa afi hɔ. Bɔhyɛ ahorow a wɔkaa ho asɛm wɔ nhoma yi nnianim asɛm no mu no nyɛ adaeso anaa anidaso hunu. Onyankopɔn bɔhyɛ ahorow bɛbam ɔkwan biara so! Nanso, nea ɛbɛyɛ na woanya bɔhyɛ ahorow a ɛtete saa mu gyidi no, ɛsɛ sɛ wuhu Onyankopɔn a ɔhyehyɛɛ saa bɔ ahorow no ho nsɛm pii.
ONYANKOPƆN PƐ SƐ WUHU NO
14 Sɛ wopɛ sɛ obi hu wo a, dɛn na wubetumi ayɛ? So woremmɔ wo din nkyerɛ onipa no? So Onyankopɔn wɔ din? Ɔsom ahorow pii bua sɛ ne din de “Onyankopɔn” anaa “Awurade,” nanso eyinom nyɛ ne din ankasa. Ɛyɛ n’abodin, sɛnea “ɔhene” ne “ɔmampanyin” yɛ abodin no. Bible kyerɛkyerɛ sɛ Onyankopɔn wɔ abodin ahorow pii. “Onyankopɔn” ne “Awurade” yɛ abodin no bi. Na Bible kyerɛkyerɛ nso sɛ Onyankopɔn wɔ din ankasa: Ɛne Yehowa. Dwom 83:18 ka sɛ: “Wo a wo din de Yahwe [Yehowa, NW] no, wo nko ara ne ɔsorosoroni, asase nyinaa so.” Sɛ edin no nni wo Bible mu a, ebia w’ani begye ho sɛ wobɛhwɛ Nkekaho no na woahu nea enti a ɛte saa. Nokwasɛm ne sɛ Onyankopɔn din pue mpɛn mpempem pii wɔ tete Bible nsaano nkyerɛwee no mu. Enti, Yehowa pɛ sɛ wuhu ne din na wode di dwuma. Yebetumi aka sɛ ɔnam Bible so reda ne ho adi akyerɛ wo.
15 Onyankopɔn maa ne ho din a ɛkyerɛ nneɛma pii. Onyankopɔn din Yehowa no kyerɛ sɛ obetumi ama ne bɔhyɛ biara abam, na obetumi ayɛ biribiara a wabɔ ne tirim sɛ ɔbɛyɛ no.* Onyankopɔn din da nsow koraa. Ɔno nkutoo na okura saa din no. Yehowa da nsow wɔ akwan pii so. Ɔkwan bɛn so na ɛte saa?
16 Yehui sɛ Dwom 83:18 ka faa Yehowa ho sɛ: ‘Wo nko ara ne Ɔsorosoroni.’ Saa ara na Yehowa nkutoo na wɔfrɛ no “Ade Nyinaa So Tumfoɔ.” Adiyisɛm 15:3 ka sɛ: “Yehowa Nyankopɔn, ade nyinaa so Tumfoɔ, wo nnwuma yɛ akɛse na ɛyɛ nwonwa. Mmeresanten Hene, w’akwan teɛ na ɛyɛ nokware.” Abodin, “ade nyinaa so Tumfoɔ” no kyerɛ yɛn sɛ Yehowa ne otumfoɔ a ɔsen biara. Ne tumi yɛ kɛse; tumi biara ne no nsɛ. Na abodin a ɛne “Mmeresanten Hene” no kae yɛn sɛ Yehowa da nsow wɔ ɔkwan foforo so. Ɔno nkutoo na watra ase bere nyinaa. Dwom 90:2 ka sɛ: “Wufi tete akyirikyiri kosi daakye akyirikyiri [anaa, daa] yɛ Onyankopɔn.” Saa asɛm yi yɛ nwonwa, ɛnte saa?
17 Afei nso Yehowa nkutoo ne Ɔbɔadeɛ. Adiyisɛm 4:11 kenkan sɛ: “Wofata, Yehowa, yɛn Nyankopɔn, sɛ wugye anuonyam ne nidi ne tumi, efisɛ wo na wobɔɔ nneɛma nyinaa, na wo pɛ nti na ɛwowɔ hɔ na wɔbɔe.” Esiane sɛ Yehowa yɛ Ɔbɔadeɛ nti na biribiara a wubetumi akae wɔ hɔ—efi abɔde a wɔyɛ ahonhom a aniwa nhu wɔn, nsoromma a egu wim anadwo, nnua so aba kosi ɛpo ne nsubɔnten mu mpataa so!
SO WUBETUMI ABƐN YEHOWA?
18 Sɛ nnipa binom kenkan Yehowa suban a ɛyɛ nwonwa no ho asɛm a ɛma wɔbɔ hu. Wosuro sɛ Onyankopɔn korɔn dodo ma enti wontumi mmɛn no da, anaasɛ wɔnyɛ nnipa a wɔn ho betumi ahia Onyankopɔn a ɔkorɔn saa no da. Nanso, so saa adwene yi fata? Ɛnyɛ saa na Bible kyerɛkyerɛ koraa. Ɛka Yehowa ho asɛm sɛ: “Ɔne yɛn mu biara ntam nware.” (Asomafo Nnwuma 17:27) Bible hyɛ yɛn nkuran mpo sɛ: ‘Yɛmmɛn Onyankopɔn, na ɔbɛbɛn yɛn.’—Yakobo 4:8.
19 Wobɛyɛ dɛn atumi abɛn Onyankopɔn? Nea edi kan no, kɔ so sua Onyankopɔn ho ade a woresua mprempren no. Yesu kae sɛ: “Eyi na ɛkyerɛ daa nkwa, sɛ wobenya wo, nokware Nyankopɔn koro pɛ no, ne nea wosomaa no, Yesu Kristo, ho nimdeɛ.” (Yohane 17:3) Yiw, Bible kyerɛkyerɛ sɛ Yehowa ne Yesu ho ade a obi besua no de no bɛkɔ “daa nkwa” mu! Sɛnea yɛahu dedaw no, “Onyankopɔn ne dɔ.” (1 Yohane 4:16) Yehowa wɔ suban foforo pii a ɛyɛ fɛ na ɛma nnipa ani gye ne ho. Sɛ nhwɛso no, Bible ka sɛ Yehowa yɛ “Onyankopɔn mmɔborohunufo ne ɔdomfoɔ, nea n’abodwo kyɛ na n’adɔeyɛ ne ne nokware dɔɔso pii.” (Exodus 34:6) Yehowa ‘ye, na ɔde firi.’ (Dwom 86:5) Onyankopɔn wɔ abotare. (2 Petro 3:9) Ɔyɛ ɔnokwafo. (Adiyisɛm 15:4) Sɛ wokenkan Bible kɔ akyiri a, wubehu sɛnea Yehowa ada no adi sɛ ɔwɔ saa suban ahorow yi ne afoforo pii a ɛyɛ anigye.
20 Nokwarem no, wuntumi mfa w’ani nhu Onyankopɔn efisɛ ɔyɛ honhom. (Yohane 1:18; 4:24; 1 Timoteo 1:17) Nanso, sɛ wusua ne ho ade wɔ Bible mu a, wubetumi ahu no yiye. Sɛnea odwontofo no kae no, wubetumi ‘ahwɛ Yehowa animtew.’ (Dwom 27:4; Romafo 1:20) Dodow a wusua Yehowa ho ade no, dodow no ara na wubehu no yiye, na ɛno bɛma woadɔ no kɛse na woate nka sɛ wobɛn no.
21 Wobɛba abɛte nea enti a Bible kyerɛkyerɛ yɛn sɛ yɛmfa Yehowa sɛ yɛn Agya no ase. (Mateo 6:9) Ɛnyɛ yɛn nkwa nko na efi ne nkyɛn, na mmom ɔpɛ sɛ yenya asetra a eye sen biara nso, sɛnea agya biara a ɔwɔ ɔdɔ bɛpɛ sɛ ne mma nya asetra pa no. (Dwom 36:9) Bible kyerɛkyerɛ nso sɛ nnipa betumi abɛyɛ Yehowa nnamfo. (Yakobo 2:3) Susuw ho hwɛ—wubetumi abɛyɛ amansan Bɔfo no adamfo!
22 Bere a wusua Bible kɔ akyiri no, ebia wubehu sɛ nnipa bi a wokura adwempa bɛka akyerɛ wo sɛ gyae adesua a ɛte saa no. Ebia na ɛhaw wɔn sɛ wubegyae ɔsom a wowom no. Nanso, mma obiara nsiw adamfofa a ɛsen biara a wubetumi ne Onyankopɔn anya no kwan.
23 Nokwarem no, nneɛma bi wɔ hɔ a worente ase mfiase no. Ebegye ahobrɛase kakra ansa woatumi ahwehwɛ mmoa, nanso ntwentwɛn wo nan ase esiane fɛre nti. Yesu kae sɛ eye sɛ yɛbɛbrɛ yɛn ho ase sɛ abofra. (Mateo 18:2-4) Na sɛnea yenim no, mmofra bisa nsɛm pii. Onyankopɔn pɛ sɛ wunya wo nsɛmmisa ho mmuae. Bible kamfo ebinom a na wɔwɔ anigye sɛ wobesua Onyankopɔn ho ade no. Wɔhwehwɛɛ Kyerɛwnsɛm no mu yiye hwɛe sɛ nea na wɔresua no ne nokware no anaa.—Asomafo Nnwuma 17:11.
24 Ɔkwan a eye sen biara a wobɛfa so asua Yehowa ho ade ne sɛ wobɛyɛ Bible no mu nhwehwɛmu. Ɛyɛ nhoma a ɛda nsow wɔ nhoma foforo biara ho. Ɛda nsow wɔ ɔkwan bɛn so? Yebesusuw saa asɛm no ho wɔ ti a edi hɔ no mu.
NEA BIBLE KYERƐKYERƐ
- Onyankopɔn dwen wo ho ankasa. —1 Petro 5:7.
- Onyankopɔn din ankasa ne Yehowa. —Dwom 83:18, NW.
- Yehowa to nsa frɛ wo sɛ bɛn no.—Yakobo 4:8.
- Yehowa yɛ ɔdɔ, ne yam ye, na ɔwɔ mmɔborohunu.—Exodus 34:6; 1 Yohane 4:8, 16.
* Nea Onyankopɔn din no kyerɛ ne sɛnea wɔbɔ no no ho nsɛm pii wɔ Nkekaho no mu.
Adesua no ho Nsɛmmisa
1, 2. Dɛn nti na ɛtaa yɛ papa sɛ yebebisa nsɛm?
3. Dɛn nti na nnipa pii agyae mmɔden a wɔrebɔ sɛ wɔbɛhwehwɛ nsɛmmisa a ɛho hia sen biara no ho mmuae?
4, 5. Dɛn ne nsɛm a ɛho hia sen biara a yebetumi abisa wɔ asetram no bi, na dɛn nti na ɛsɛ sɛ yɛhwehwɛ ho mmuae?
6. Dɛn nti na nnipa pii susuw sɛ Onyankopɔn nnwen amane a nnipa hu no ho?
7. (a) Ɔkwan bɛn so na ɔsom ahorow mu akyerɛkyerɛfo ama nnipa pii anya adwene sɛ Onyankopɔn tirim yɛ den? (b) Dɛn na Bible kyerɛkyerɛ fa sɔhwɛ ahorow a yebetumi ahyia no ho?
8, 9. (a) Mfatoho bɛn na wubetumi de akyerɛkyerɛ nsonsonoe a ɛwɔ abɔnefosɛm ho kwan a wɔma ne abɔnefosɛm a wɔde ba mu? (b) Dɛn nti na ɛrenyɛ papa sɛ yɛbɛka sɛ ɛyɛ mfomso sɛ Onyankopɔn ma kwan ma adesamma fa ɔkwammɔne so?
10. Dɛn nti na yebetumi anya ahotoso sɛ Onyankopɔn besiesie nneɛma a abɔnefo asɛe no no nyinaa?
11. (a) Onyankopɔn te nka dɛn wɔ nneɛma bɔne ho? (b) Onyankopɔn te nka dɛn wɔ amane a worehu no ho?
12, 13. (a) Dɛn nti na yɛwɔ suban pa te sɛ ɔdɔ, na ɔdɔ ka wiase no ho adwene a yekura no dɛn? (b) Dɛn nti na wubetumi anya awerɛhyem sɛ Onyankopɔn bɛyɛ wiase haw ahorow no ho biribi ankasa?
14. Onyankopɔn din de dɛn, na dɛn nti na ɛsɛ sɛ yɛde di dwuma?
15. Edin Yehowa no kyerɛ dɛn?
16, 17. Yehowa ho ade bɛn na yebetumi asua afi abodin a edidi so yi mu? (a) “Ade nyinaa so Tumfoɔ” (b) “Mmeresanten Hene” (d) “Ɔbɔadeɛ.”
18. Dɛn nti na nnipa binom te nka sɛ wontumi mmɛn Onyankopɔn da, nanso dɛn na Bible kyerɛkyerɛ?
19. (a) Yɛbɛyɛ dɛn atumi abɛn Onyankopɔn, na mfaso bɛn na yebenya? (b) Onyankopɔn suban ahorow bɛn na w’ani gye ho sen biara?
20-22. (a) So hu a yentumi mfa yɛn ani nhu Onyankopɔn no mma yentumi mmɛn no? Kyerɛkyerɛ mu. (b) Dɛn na ebia nnipa bi a wokura adwempa bɛka sɛ yɛ, nanso dɛn na ɛsɛ sɛ woyɛ?
23, 24. (a) Dɛn nti na ɛsɛ sɛ wokɔ so bisabisa nea woresua no ho nsɛm? (b) Asɛm bɛn na yebesusuw ho wɔ ti a edi hɔ no mu?


text:
ASETENAM NSƐM
Meyɛ Ɔsotifo De, Nanso Mekyerɛkyerɛ Afoforo
Mebɔɔ asu afe 1941 bere a na madi mfe 12. Nanso, afe 1946 ansa na merete nokware a ɛwɔ Bible mu no ase paa. Ɛyɛɛ dɛn na ɛbaa saa? Ma menka m’asetenam nsɛm nkyerɛ wo.
M’AWOFO tu fii Tbilisi, Georgia, afe 1910 mfe no mu kɔɔ Canada. Wɔkɔtenaa ofie ketewaa bi mu. Ná ofie no si afuw bi mu wɔ sare so. Ɛhɔ bɛn Pelly, Saskatchewan, wɔ Canada atɔe fam. Wɔwoo me afe 1928. M’awofo mma baasia no, me na na meyɛ kaakyire. Me papa wu akyi asram nsia na wɔwoo me. Me maame nso wui bere a na meda so ara yɛ abadomaa. Ankyɛ koraa na me nuabea panyin paa, Lucy, wui bere a na wadi mfe 17. Ɛno akyi no, me wɔfa Nick bɛfaa me ne me nuanom kɔhwɛɛ yɛn.
Bere a na meyɛ akokoaa no, da koro m’abusuafo no hui sɛ meretwe mpɔnkɔ a wɔwɔ yɛn afuw mu no baako a ɔyɛ pɔnkɔnini dua. Ehu kaa wɔn, efisɛ wohui sɛ anhwɛ a na ɔpɔnkɔ no atu ne nan awɔ me. Enti wɔteɛteɛɛm sɛ minnyae nea mereyɛ no, nanso mannyae. M’akyi na na ɛhwɛ wɔn, na mante wɔn nteɛteɛm no nso. Anigyesɛm ne sɛ, pɔnkɔ no ampira me. Nanso, saa da no na m’abusuafo no hui sɛ meyɛ ɔsotifo.
Ɔbarima bi a ɔbɛn yɛn abusua no kae sɛ, ɛbɛyɛ papa sɛ wɔde me bɛkɔ mmofra a wɔyɛ asotifo sukuu. Enti Wɔfa Nick de me kɔɔ asotifo sukuu a ɛwɔ Saskatoon wɔ Saskatchewan. Ná sukuu no mmɛn yɛn abusua no koraa. Esiane sɛ na madi mfe nnum pɛ nti, ehu kaa me paa. Ahomegye nna ne akwamma bere nkutoo na na mekɔ fie. Awiei koraa no, misuaa mum kasa, na me ne mmofra foforo dii agorɔ maa m’ani gyei.
NEA ƐMA MIHUU NOKWARE A ƐWƆ BIBLE MU
Afe 1939 no, me nuabea panyin a ɔto so mmienu a ne din de Marion, waree Bill Danylchuck. Ɔne ne kunu faa me ne me nuabea Frances kɔtenaa wɔn nkyɛn. Wɔne m’abusuafo a wodii kan ne Yehowa Adansefo suaa ade. Sɛ edu akwamma bere na mekɔ fie a, na wɔbɔ mmɔden biara sɛ wɔbɛma mahu nea wɔresua afi Bible mu no. Nokwasɛm ne sɛ, esiane sɛ na wɔnte mum kasa nti, na ɛyɛ den sɛ mɛte nea wɔreka no ase. Nanso, wohui sɛ m’ani gye Yehowa ho ade a meresua no ho paa. Mihui sɛ, adwuma a na wɔreyɛ no, na egyina Bible mu asɛm so. Enti midii wɔn akyi ne wɔn kɔɔ asɛnka. Ankyɛ na mekae sɛ mepɛ sɛ mebɔ asu. Enti September 5, 1941 no, Bill bɔɔ me asu wɔ ankora bi a na wɔatwe abura mu nsu agu mu mu. Nokwasɛm ne sɛ, na nsu no yɛ nwini papaapa!
Afe 1946, bere a yɛmaa kwan na mebaa fie no, yɛkɔɔ ɔmantam nhyiam bi wɔ Cleveland, Ohio, U.S.A. Ɔmantam nhyiam no da a edi kan no, me nuabeanom kyerɛkyerɛw ɔkasa ahorow no mu nsɛm bi maa me sɛnea ɛbɛyɛ a mɛte dwumadi no ase. Ɛda a ɛto so mmienu no, mihuu asotifo bi a na wɔrekyerɛ kasa ahorow no ase akɔ mum kasa mu ama wɔn, na ɛmaa m’ani gyei paa. Afei de, metee ɔkasa ahorow no nyinaa ase. M’ani gyei paa sɛ mitumi tee nokware a ɛwɔ Bible mu no ase yiye!
MEDE NOKWARE NO KYERƐKYERƐE
Saa bere no, na Wiase Ko II no baa awiei nkyɛe. Ná nkurɔfo reyɛ nneɛma bi de akyerɛ sɛ wɔdɔ wɔn man paa. Nanso, bere a mifii ɔmantam nhyiam no ase kɔɔ sukuu no, na masi me bo sɛ mekura me gyidi mu pintinn. Enti migyaee frankaakyia, na manto ɔman dwom no nso bio. Migyaee nnapɔnna di, na asɔre a na ɛyɛ nhyɛ sɛ sukuuni biara kɔ bi no nso, migyaee. Sukuu no mpanyimfo ani annye ho, na wɔyɛɛ wɔn adwene sɛ wobehunahuna me. Wɔkekaa nsɛm a ɛnyɛ nokware kyerɛɛ me sɛnea ɛbɛyɛ a mɛsesa m’adwene. Agyigyesɛm a na ɛrekɔ so no maa me sukuufo no ho dwiriw wɔn, nanso ɛma minyaa hokwan dii wɔn adanse. Awiei koraa no, me mfɛfo sukuufo te sɛ Larry Androsoff, Norman Dittrick, ne Emil Schneider gyee nokware no, na wɔde nokwaredi resom Yehowa de besi nnɛ.
Sɛ mitu kwan kɔ nkurow foforo so a, na mebɔ mmɔden paa sɛ medi asotifo a wɔwɔ hɔ no adanse. Nhwɛso bi ni. Bere a mekɔsraa asotifo kuw bi wɔ Montreal no, midii aberante bi a ne din de Eddie Tager a na ɔyɛ asotifo kuw bi muni adanse. Ná ɔwɔ asafo bi a ɛka mum kasa mu wɔ Laval, Quebec, kosii sɛ owui afe a etwaam no. Mesan nso hyiaa aberante bi a ne din de Juan Ardanez. Ná ɔte sɛ Beroiafo a Bible ka wɔn ho asɛm no. Ɔyɛɛ nhwehwɛmu hwɛe sɛ asɛm a na mereka akyerɛ no no fi Bible mu anaa. (Aso. 17:10, 11) Ɔno nso baa nokware no mu, na ɔde nokwaredi somee sɛ asafo mu panyin wɔ Ottawa, Ontario, kosii sɛ owui.
Afe 1950 no, mitu kɔtenaa Vancouver. Ɛwom sɛ m’ani gye ho sɛ medi asotifo adanse de, nanso me werɛ remfi osuahu bi a minyae bere a midii ɔbea bi a ɔnyɛ ɔsotifo adanse wɔ abɔnten so no da. Ná ɔbea no din de Chris Spicer. Ɔkraa nsɛmma nhoma, na na ɔpɛ sɛ mikohu ne kunu Gary. Enti mekɔɔ wɔn fie, na me ne wɔn kyerɛkyerɛw nsɛm de bɔɔ nkɔmmɔ bere tenteenten. Yɛanhyia bio kosii mfe bi akyi, bere a wohuu me wɔ nnipadɔm bi mu wɔ ɔmantam nhyiam bi ase wɔ Toronto, Ontario. Ɛyɛɛ me nwonwa paa. Ná Gary rebɛbɔ asu saa da no ara. Saa osuahu a ɛyɛ anigye no ma mekaee sɛnea ɛho hia sɛ yɛkɔ so ka asɛmpa no, efisɛ yennim baabi ne bere a nokware no begye ntini.
Akyiri yi, mesan tu kɔtenaa Saskatoon. Ɛhɔ na mihyiaa maame bi a ɔkae sɛ me ne ne mmabea baanu a wɔyɛ ntaafo nsua Bible no. Ná ne mmabea no yɛ asotifo. Ná wɔfrɛ wɔn Jean ne Joan Rothenberger. Asotifo sukuu a mekɔe no, ɛhɔ ara na na wɔn nso kɔ sukuu. Ankyɛ na mmabaa baanu no kaa nea na wɔresua no ho asɛm kyerɛɛ wɔn sukuufo. Awiei koraa no, wɔn sukuufo no mu baanum bɛyɛɛ Yehowa Adansefo. Wɔn mu baako ne Eunice Colin. Ná madi kan ahyia Eunice wɔ saa asotifo sukuu no mu wɔ afe a na merebewie sukuu no. Bere a edi kan a mihyiaa Eunice no, ɔmaa me tɔfe, na ɔkae sɛ ɔpɛ sɛ ɔfa me adamfo.
Bere a Eunice maame hui sɛ Eunice resua Bible no, ɔka kyerɛɛ ɔpanyin a ɔhwɛ sukuu no so sɛ ɔmma Eunice nnyae adesua no. Ɔpanyin no gyee nhoma a na Eunice de sua ade no mpo. Nanso, na Eunice asi ne bo sɛ ɔbɛkɔ so adi Yehowa nokware. Bere a na ɔpɛ sɛ ɔbɔ asu no, n’awofo ka kyerɛɛ no sɛ, “Sɛ wobɛyɛ Yehowa Dansefo a, ɛnde ɛsɛ sɛ wutu fi yɛn fie ha!” Enti Eunice tu fii n’awofo fie bere a na wadi mfe 17. Adansefo abusua bi a na wɔwɔ kurom hɔ gyee no tenaa wɔn nkyɛn. Eunice kɔɔ so suaa Bible no, na ɛno akyi no, ɔbɔɔ asu. Akyiri yi, ɔbɛyɛɛ onipa titiriw wɔ m’asetenam. Mewaree no! Bere a yɛwaree wɔ afe 1960 mu no, Eunice awofo amma yɛn ayeforohyia no ase. Nanso mfe bi akyi no, yɛn gyidi ne sɛnea yɛtetee yɛn mma no ma wobenyaa obu kɛse maa yɛn.
YEHOWA AHWƐ ME
Ɛwom sɛ yɛyɛ awofo a wɔyɛ asotifo de, nanso yɛtetee mmabarima baason a wɔnyɛ asotifo. Ná wei yɛ adwuma a ɛyɛ den paa. Nanso, yɛyɛɛ nea yebetumi biara boaa wɔn ma wosuaa mum kasa no sɛnea ɛbɛyɛ a yebetumi ne wɔn adi nkitaho yiye na yɛatumi akyerɛkyerɛ wɔn nokware no. Anuanom mmarima ne mmea a na yɛne wɔn wɔ asafo mu no boaa yɛn paa. Nhwɛso bi ni. Bere bi a yɛwɔ Ahenni Asa so no, ɔwofo bi kyerɛw maa yɛn sɛ yɛn mma no baako reka kasafĩ. Yetumi dii asɛm no ho dwuma ntɛm ara. Me mmabarima no mu baanan, James, Jerry, Nicholas, ne Steven, ne wɔn yerenom ne wɔn mmusua de nokwaredi resom Yehowa. Wɔn baanan no nyinaa resom sɛ asafo mu mpanyimfo. Afei nso, Nicholas ne ne yere Deborah kyerɛ nsɛm ase kɔ mum kasa mu wɔ Britain baa dwumadibea. Na Steven ne ne yere Shannan nso ka wɔn a wɔkyerɛ nsɛm ase kɔ mum kasa mu wɔ United States baa dwumadibea no ho.
Me mmabarimanom, James, Jerry, ne Steven ne wɔn yerenom reboa asɛnka adwuma no wɔ akwan ahorow so wɔ mum kasa mu
Aka bosome baako ama yɛadi yɛn ayeforohyia afe a ɛto so 40 no na kokoram kum Eunice. Bere a Eunice yare no mu yɛɛ den no, ɔdaa akokoduru adi paa. Owusɔre no mu gyidi a na ɔwɔ no kɔɔ so hyɛɛ no den. Mehwɛ da a mɛsan ahu no bio no kwan paa.
February 2012 no, mehwee ase maa me dwonku huanee. Ɛbɛdaa adi pefee sɛ mehia mmoa. Enti mitu kɔtenaa me mmabarima no mu baako ne ne yere nkyɛn. Seesei yɛwɔ Calgary Sign-Language Asafo mu, na meda so ara resom sɛ asafo mu panyin. Nokwasɛm ne sɛ, wei ne bere a edi kan koraa a makɔ asafo a wɔka mum kasa mu. Wo de, hwɛ! Matena asafo a wɔka Borɔfo kasa mu fi afe 1946. Dɛn na ɛmaa me ne Yehowa abusuabɔ mu kɔɔ so yɛɛ den? Yehowa adi ne bɔhyɛ a ɛne sɛ ɔbɛhwɛ nnyanka no so. (Dw. 10:14) M’ani sɔ nea wɔn a wɔbɔɔ mmɔden kyerɛkyerɛw nsɛm maa me no yɛe no. Saa ara nso na m’ani sɔ wɔn a wɔboaa me ma misuaa mum kasa, ne wɔn a wɔyɛɛ nea wobetumi biara sɛ wɔbɛkyerɛ kasa ase ama me no paa.
Nokwasɛm ne sɛ, ɛtɔ da a na meyɛ basaa, na na mereyɛ apa abaw efisɛ na mente asɛm a wɔreka no ase anaa na m’adwene yɛ me sɛ asotifo asɛm mfa obiara ho. Nanso ɛba saa a, na midwinnwen asɛm a Petro ka kyerɛɛ Yesu no ho. Petro kae sɛ: “Awurade, hena nkyɛn na yɛnkɔ? Wo na wowɔ daa nkwa nsɛm.” (Yoh. 6:66-68) Sɛnea anuanom mmarima ne mmea pii a wɔyɛ asotifo a wɔne me bɔ tipɛn suae sɛ wobenya abotare no, me nso masua sɛ mɛyɛ saa ara. Masua sɛ mɛtwɛn Yehowa ne n’ahyehyɛde no, na manya mfaso pii sɛ meyɛɛ saa! Seesei manya honhom fam aduan pii wɔ me kasa mu, na minya fekubɔ wɔ asafo nhyiam ne amantam nhyiam a yɛyɛ wɔ ASL (Amerika Mum Kasa) mu ase. Nokwasɛm ne sɛ, manya anigye ne nhyira pii wɔ Yehowa, yɛn Nyankopɔn a ɔyɛ ɔkɛseɛ no som mu.


text:
WƆBƆE ANAA?
Sahara Ntɛtea Hyɛnhyɛn
NTƐTEA bi wɔ Sahara a ne ho yɛ hyɛnhyɛn. (Cataglyphis bombycina) Sɛ yɛka mmoa a wotumi ɔhyew paa wɔ asase so a, yɛrentumi nnya saa ntɛtea yi. Sɛ edu owigyinae a Sahara awia no ano ayɛ den paa no a, mmoa a wɔwe ntɛtea yi kɔpɛ baabi hyɛ. Sɛ ɛba saa a, na ntɛtea no nso apue abɛhwɛ sɛ obenya n’ano aduan anaa. Opue saa a, otumi nya ntuboa a owia no ano hyew akum wɔn no.
Susuw ho: Ntɛtea hyɛnhyɛn yi, nneɛma bi na ɛboa no ma otumi gyina ɔhyew ano. Baako yɛ n’akyi ne ne nkyɛnmu nhwi. Nea ɛto so mmienu no yɛ ne bo ne ne yafunu so; ɛhɔ deɛ nhwi biara nni hɔ. Nhwi no (1, 2) na ɛma ntɛtea no ho yɛ hyɛnhyɛn. Wofa nhwi baako biara a, ɛte sɛ dorobɛn a ɛwɔ afã mmiɛnsa (3). Afã mmienu hyiam wɔ soro, ɛnyɛ toromtorom. Nea ɛka ho mmiɛnsa no na ɛda ase; ɛno deɛ, ɛyɛ toromtorom. Sɛnea nhwi no te no boa ntɛtea no wɔ akwan mmienu so. Nea edi kan, ɛbɔ ne ho ban fi awia hyew a ano yɛ den paa ho. Nea ɛto so mmienu, ɔhyew a akɔ ne mu no, nhwi no boa ma ne ho dwo. Afei nso, ne bo ne n’afuru a nhwi nni hɔ no, ɛbɔ ɔhyew a efi asase mu ba no gu. *
Sahara ntɛtea hyɛnhyɛn yi, nneɛma a yɛaka ho asɛm no nyinaa boa no ma ɔhyew a ano den yɛ digrii sɛlsiɔs 53.6 (128.5 digrii Fahrenheit) mpo, otumi gyina ano. Sɛnea ntɛtea ketewa yi tumi gyina ɔhyew a ano yɛ den ano no, nyansahufo gu so denneennen rehwɛ sɛ ebia wɔn nso betumi ayɛ biribi, na sɛ ɔhyew a ano yɛ den ka no a atumi adwudwo ano.
Wususuw ho sɛn? Nneɛma a ɛboa Sahara ntɛtea hyɛnhyɛn yi ma otumi gyina ɔhyew ano no, wobɛka sɛ ɛno ara na ɛbae anaa obi na ɔbɔɔ no saa?
^ nky. 4 Nneɛma foforo bi nso bɔ ntɛtea yi ho ban. Baako ne nnuannuru bi a ɛwɔ ne mu. Ɛboa ma otumi gyina awia no hyew ano. Nea edi hɔ ne ne nnan atenten-atenten no. Ɛwom sɛ fam tumi yɛ hyehyeehye deɛ, nanso ne nan no nti ɛnka no pii. Ɛsan boa no ma otumi tu mmirika ntɛm. Afei nso, biribi wɔ ne mu a ɛma otumi hu ne bɔn ano kwan ntɛm.


text:
Onyankopɔn Dwen Wɔn Ho, Ɔwɔ Obu ne Nidi Ma Wɔn
YESU wɔ asase so no, sɛnea ne soro Agya te no, saa pɛpɛɛpɛ na ɔyɛɛ n’ade. Ɔkae sɛ: “Memmɔ me tirim nyɛ biribiara; na sɛnea Agya no kyerɛɛ me no, ɛno ara na meka . . . Meyɛ nea ɛsɔ n’ani daa.” (Yohane 8:28, 29; Kolosefo 1:15) Enti sɛ yɛhwɛ sɛnea Yesu yɛɛ mmea ne nneyɛe a ɔdaa no adi kyerɛɛ wɔn no a, ɛma yehu sɛnea Onyankopɔn bu mmea ne sɛnea ɔpɛ sɛ nkurɔfo yɛ wɔn.
Animdefo pii hwɛ kyerɛwtohɔ a ɛwɔ Nsɛmpa no mu a, wogye tom sɛ sɛnea na Yesu bu mmea no yɛ soronko koraa wɔ sɛnea na nkurɔfo bu mmea saa bere no. Ɔkwan bɛn so na ɛyɛ soronko? Asɛmmisa a ɛho hia paa ne sɛ, ɛnnɛ, Yesu nkyerɛkyerɛ betumi ama mmea anya ahotɔ anaa?
Sɛnea Yesu Yɛɛ Mmea
Yesu ammu mmea sɛ wɔbɔɔ wɔn sɛ mmarima mfa wɔn nnyigye wɔn ani kɛkɛ. Yudasom mpanyimfo pii adwenem de, sɛ ɔbarima ne ɔbea kasa a, nea ɛde bɛba ara ne akɔnnɔ bɔne. Esiane sɛ wosuro sɛ mmea bɛsɔ wɔn ahwɛ nti, na wɔmma kwan mma mmea ne mmarima nkasa wɔ abɔnten, na na wɔmma kwan sɛ ɔbea bepue a ɔnkataa ne ti. Nanso Yesu de, otuu mmarima fo sɛ wɔnhyɛ wɔn akɔnnɔ so na wɔmfa nidi mma mmea, wanka sɛ ɛnsɛ sɛ wɔne mmea bɔ.—Mateo 5:28.
Yesu san kae sɛ: “Obiara a obegyaa ne yere asan aware foforo no asɛe aware.” (Marko 10:11, 12) Enti ɔpoo rabifo nkyerɛkyerɛ a na ɛma kwan ma “asɛm biara nti ɔbarima gyaa ne yere” no. (Mateo 19:3, 9) Ná Yudafo dodow no ara nnye ntom sɛ ɔbarima fi ne yere akyi a, ɛyɛ awaresɛe a etia ne yere. Rabifo no kyerɛkyerɛe sɛ ɔbarima fi ne yere akyi a, ɔnsɛee aware; ɔbea mmom na ofi ne kunu akyi a, wasɛe aware. Bible ho nhoma bi kyerɛkyerɛ mu sɛ, “Sɛnea Yesu de mmara biako pɛ too hɔ maa mmarima ne mmea no kyerɛ sɛ obuu mmea sɛ wɔfata obu ne nidi.”
Nea ne nkyerɛkyerɛ no de aba nnɛ: Yehowa Adansefo asafo mu no, mmea tumi ne mmarima bɔ wɔ asafo nhyiam ase. Nanso ɛnsɛ sɛ mmea suro sɛ anhwɛ a mmarima no binom bɛhwɛ wɔn nhwɛ bɔne anaa wɔbɛtetare wɔn efisɛ Kristofo mmarima bɔ mmɔden bu “mmea mpanyimfo sɛ ɛnanom, mmabaa sɛ nuabeanom, ahotew nyinaa mu.”—1 Timoteo 5:2.
Yesu nyaa adagyew kyerɛkyerɛɛ mmea. Yesu anni rabifo adwene a ɛne sɛ ɛnsɛ sɛ mmea sua ade no akyi, na mmom ɔkyerɛkyerɛɛ wɔn na ɔmaa wɔn kwan ma wɔkaa wɔn adwene. Sɛnea Yesu kyerɛkyerɛɛ Maria maa n’ani gyei no kyerɛ sɛ na ommu mmea sɛ wɔn de ara ne gyaade. (Luka 10:38-42) Maria nua Marta nyaa mfaso fii Yesu nkyerɛkyerɛ no mu efisɛ bere a ne nua Lasaro wui a Yesu bisaa no asɛm no, ɔmaa mmuae a ɛtɔ asom.—Yohane 11:21-27.
Yesu maa adwene a na mmea wɔ hiaa no. Saa bere no, na Yudafo mmea dodow no ara gye di sɛ ade a ɛbɛma obi ani agye paa ne sɛ ne babarima bɛyɛ onipa titiriw te sɛ odiyifo. Bere bi, ɔbea bi teɛɛm kae sɛ: “Anigye ne yafunu a enyinsɛn wo!” Yesu de hokwan no kyerɛɛ no biribi a ɛho hia kyɛn saa. (Luka 11:27, 28) Sɛnea ɛbɛyɛ a ɔbea no behu sɛ biribi wɔ hɔ a ebetumi aboa no sen mmea ho adwenkyea a wɔde ahyɛ nkurɔfo adwenem no, Yesu kyerɛɛ no sɛ Onyankopɔn asɛm a obetie no ho hia sen biribiara.—Yohane 8:32.
Nea ne nkyerɛkyerɛ no de aba nnɛ: Akyerɛkyerɛfo a wɔwɔ Kristofo asafo mu no ma mmea kasa wɔ asafo nhyiam ase. Wobu mmea mpanyimfo sɛ wɔkyerɛ ankorankoro “ɔkyerɛ pa,” na wɔbɔ bra pa. (Tito 2:3) Afei nso esiane sɛ wɔwɔ mmea no mu awerɛhyem nti, wɔma wɔka Onyankopɔn Ahenni ho asɛm wɔ baguam.—Dwom 68:11; hwɛ adaka a ɛwɔ kratafa 9 a wɔato din “Ɔsomafo Paulo Baraa Mmea sɛ Wɔnnkasa Anaa?”
Yesu kyerɛe sɛ odwen mmea ho. Tete mmere a wɔrekyerɛw Bible no, na nkurɔfo pɛ mmarima awo sen mmea awo. Talmud no mu nsɛm bi foa saa adwene no so ka sɛ: “Anigye ne nea ɔwo mma mmarima, na nea ɔwɔ mma mmea de, onnue.” Awofo binom buu mmea sɛ wɔyɛ adesoa mpo efisɛ ɛsɛ sɛ wɔhwehwɛ kunu ma wɔn na wotua tiade, na sɛ awofo no nyin a, mmea no ntumi nhwɛ wɔn.
Yesu kyerɛe sɛ abeawa nkwa hia te sɛnea abarimaa de hia no. Sɛnea onyanee Nain okunafo no babarima no, saa ara na onyanee Yairo babea no. (Marko 5:35, 41, 42; Luka 7:11-15) Bere a ɔsaa ɔbea bi a ɔwɔ “mmerɛwyɛ honhom mfe dunwɔtwe” yare wiei no, ɔfrɛɛ no “Abraham babea.” Ná ɛnyɛ asɛm a wɔde di dwuma wɔ Yudafo nhoma mu. (Luka 13:10-16) Saa asɛm a ɛkyerɛ obu ne nidi yi a Yesu de dii dwuma no kyerɛ sɛ na obu ɔbea no sɛ ɔno nso ne ho hia na ɔwɔ gyidi kɛse.—Luka 19:9; Galatifo 3:7.
Nea ne nkyerɛkyerɛ no de aba nnɛ: Asiafo bɛ bi ka sɛ: “Wowo ɔbabea a, ɛte sɛnea woregugu obi afuw so.” Agyanom a wɔyɛ Kristofo a wɔdɔ wɔn mma no mfa saa adwene no nhyɛ wɔn tirim; mmom wɔhwɛ wɔn mma yiye, mmarima ne mmea nyinaa. Awofo a wɔyɛ Kristofo no hwɛ de wɔn mma nyinaa kɔ sukuu sɛnea ɛsɛ na wɔhwɛ ma wonya apɔwmuden.
Yesu gyee mmea dii. Sɛ ɔbea kodi adanse wɔ Yudafo asɛnnibea a, na wobu n’adanse te sɛ akoa. Abakɔsɛm kyerɛwfo Josephus a ɔtenaa ase asomafo no bere so no de afotu yi mae sɛ: “Mmea de, mma obiara nnnye wɔn adanse ntom efisɛ wonni anuonyam na biribiara mfa wɔn ho.”
Yesu de, wanni saa nsɛm no akyi, na mmom mmea na ɔma wodii ne wusɔre ho adanse. (Mateo 28:1, 8-10) Saa mmea anokwafo yi huu Awurade wu ne ne sie, nanso bere a wodii ne wusɔre ho adanse no, asomafo no annye anni. (Mateo 27:55, 56, 61; Luka 24:10, 11) Nanso mmea no a Kristo dii kan de ne ho kyerɛɛ wɔn ne wusɔre akyi no kyerɛ sɛ na obu mmea sɛ wɔn nso wɔfata sɛ wodi adanse te sɛ asuafo a wɔaka no.—Asomafo Nnwuma 1:8, 14.
Nea ne nkyerɛkyerɛ no de aba nnɛ: Mmarima a dwumadi hyehyɛ wɔn nsa wɔ Yehowa Adansefo asafo mu no tie nea mmea wɔ ka de kyerɛ sɛ wodwen mmea ho. Okununom a wɔyɛ Kristofo nso yɛ aso tie wɔn yerenom de kyerɛ sɛ ‘wodi wɔn ni.’—1 Petro 3:7; Genesis 21:12.
Bible Nnyinasosɛm Boa Ma Mmea Ani Gye
Sɛ mmarima suasua Kristo a, ɛma mmea nya obu ne fahodi a Onyankopɔn bɔɔ ne tirim sɛ mmea benya no. (Genesis 1:27, 28) Okununom a wɔyɛ Kristofo no mmu wɔn yerenom animtiaa sɛnea mmarima bi yɛ no; mmom no, wɔde Bible mu ntease yɛ adwuma na ɛboa ma wɔn yerenom ani gye.—Efesofo 5:28, 29.
Bere a Yelena fii ase suaa Bible no, na ne kunu tan n’ani a obiara nnim. Baabi a ɔbarima no tenae no, na wɔtaa kyere mmea ware wɔn na wɔhwe wɔn di wɔn ani. Yelena ka sɛ: “Nea misua fii Bible mu no hyɛɛ me den. Mebɛtee ase sɛ obi wɔ hɔ a ɔdɔ me paa na mesom bo ma no, na odwen me ho kɛse. Mebɛtee ase nso sɛ, sɛ me kunu sua Bible no a, obegyae nea ɔde yɛ me no.” N’asɛm no baa mu bere a awiei koraa no ne kunu penee so suaa Bible bɔɔ asu bɛyɛɛ Yehowa Dansefo no. Yelena ka sɛ: “Ɔbɛyɛɛ obi a ɔwɔ abotare ne ahosodi a nkurɔfo hwɛ no sua no. Yesuae sɛ obiara de ne yɔnko bɔne bɛkyɛ no.” Owiee n’asɛm no dɛn? Ɔka sɛ: “Bible mu ntease aboa me paa ma mate nka sɛ me ho hia na manya ahotɔ wɔ m’aware mu.”—Kolosefo 3:13, 18, 19.
Ɛnyɛ Yelena nko na ɔwɔ saa suahu no. Kristofo mmea mpempem pii wɔ anigye mu efisɛ wɔne wɔn kununom nyinaa yere wɔn ho sɛ wɔde Bible mu ntease bɛyɛ adwuma wɔ wɔn aware mu. Wonya obu, awerɛkyekye ne ahotɔ wɔ wɔn nuanom Kristofo mu.—Yohane 13:34, 35.
Kristofo mmarima ne mmea nyinaa gye tom sɛ esiane sɛ yɛyɛ abɔnefo a yɛtɔ sin nti, yɛn nso yɛyɛ Onyankopɔn abɔde a wɔde yɛn “ahyɛ adehunu ase.” Nanso sɛ wɔbɛn wɔn Agya Yehowa Nyankopɔn a ɔwɔ ɔdɔ no a, wɔwɔ anidaso sɛ wobenya “ahofadi afi ɔporɔw nkoasom mu” akɔ “Onyankopɔn mma anuonyam ahofadi mu.” Hwɛ anidaso papa bi a ɛda hɔ retwɛn mmarima ne mmea a Onyankopɔn dwen wɔn ho no!—Romafo 8:20, 21.


text:
Mose
—Ɔbarima Hobrɛasefo
DƐN NE AHOBRƐASE?
Sɛ yɛka sɛ obi wɔ ahobrɛase a, ɛkyerɛ sɛ ɔnyɛ ahantan anaa ahomaso. Obi brɛ ne ho ase a, ommu ne ho nkyɛn afoforo. Ɔhobrɛasefo biara hu sɛ mfomso wɔ ne ho na ɛnyɛ biribiara na obetumi ayɛ.
DƐN NA MOSE DE KYERƐE SƐ ƆWƆ AHOBRƐASE?
Tumi a Mose nyae no amma wanyɛ ahomaso. Mpɛn pii no, sɛ obi nya tumi kakra a, ɛhɔ na yehu sɛ ɔwɔ ahobrɛase anaasɛ onni bi. Nhomakyerɛwfo Robert G. Ingersoll kae sɛ: “Amanehunu de, nnipa dodow no ara tumi fa mu. Nanso sɛ wopɛ sɛ wuhu sɛnea obi te paa a, wo de, ma no tumi.” Sɛ yɛfa no saa a, ɛnde yebetumi aka sɛ Mose yɛ obi a yebetumi asuasua n’ahobrɛase paa. Adɛn nti na yɛreka saa?
Yehowa maa Mose dii Israelfo anim, enti na ɔwɔ tumi kɛse paa. Nanso, saa tumi no amma wanyɛ ahantan. Bere a agyapade ho asɛm bi sɔree no, wo de, hwɛ sɛnea odii ho dwuma. (Numeri 27:1-11) Ná asɛm no mu yɛ duru, efisɛ sɛnea wobebua asɛm no, ɛno ara na na nkyirimma nso de bɛyɛ adwuma.
Dɛn na na Mose bɛyɛ? Onyaa adwene sɛ ɔno na ɔda Israelfo ano, enti ɔno ara betumi asi asɛm no ho gyinae anaa? Nimdeɛ ne osuahu a na ɔwɔ, ne sɛnea na onim Yehowa no nti, ogyee ne ho dii anaa?
Sɛ ɔyɛ ahantan a, anka ɔbɛyɛ saa. Nanso Mose anyɛ saa. Bible ka sɛ: “Mose de wɔn asɛm no too Yehowa anim.” (Numeri 27:5) Wo de, dwen ho hwɛ; ná Mose adi Israelfo no anim mfe 40, nanso wanka sɛ ɔno ankasa betumi ayɛ biribiara, na mmom ɔde ne ho too Yehowa so. Eyi ma yehu sɛ na Mose yɛ ɔhobrɛasefo paa.
Ná Mose nyɛ ahoɔyaw, enti na ɛnhaw no sɛ nkurɔfo benya tumi a ɔwɔ no bi. Bere a Yehowa maa Israelfo bi yɛɛ adiyifo te sɛ Mose no, Mose ani gyee. (Numeri 11:24-29) Bere a Mose ase barima maa no adwene sɛ ɔmfa adwuma no bi nhyehyɛ afoforo nsa no, ɔbrɛɛ ne ho ase de n’afotu no yɛɛ adwuma. (Exodus 18:13-24) Mose nkwakoraabere mu no, na ne ho yɛ den de, nanso ɔka kyerɛɛ Yehowa sɛ ɔmpaw nea obedi n’ade. Bere a Yehowa yii Yosua no, Mose yii ne yam boaa aberante no, na ɔka kyerɛɛ ɔman no sɛ wɔmmrɛ wɔn ho ase mma Yosua nni wɔn anim nkɔ Bɔhyɛ Asase no so. (Numeri 27:15-18; Deuteronomium 31:3-6; 34:7) Ná ɛyɛ Mose fɛ sɛ obedi Israelfo no anim ama wɔasom Onyankopɔn, nanso wamma tumi a obedi no anhia no ansen ne nuanom yiyedi.
DƐN NA YESUA FI MU?
Sɛ tumi anaa ɔdom akyɛde bi na yɛwɔ a, ɛsɛ sɛ yɛhwɛ yiye na amma yɛanyɛ ahomaso. Kae sɛ, sɛ Yehowa de yɛn bedi dwuma a, ennyina yɛn mmɔdenbɔ so, na mmom egyina yɛn ahobrɛase so. (1 Samuel 15:17) Sɛ yɛyɛ ahobrɛasefo a, yɛbɛyere yɛn ho de Bible afotu a edi so yi ayɛ adwuma: “Fa wo koma nyinaa to Yehowa so, na mfa wo ho ntweri w’ankasa ntease.”—Mmebusɛm 3:5, 6.
Mose nhwɛso no san kyerɛ yɛn sɛ ɛnsɛ sɛ yɛma dibea anaa tumi ho hia yɛn dodoodo.
Sɛ yesuasua Mose ahobrɛase no a, yebenya so mfaso anaa? Ɔkwan biara so! Sɛ yenya ahobrɛase a edi mũ a, ɛremma yɛn asetena nyɛ den na ɛbɛma nkurɔfo atumi abɛn yɛn. Ne kɛse koraa ne sɛ ɛbɛma yɛabɛn Yehowa Nyankopɔn a ɔno nso brɛ ne ho ase no. (Dwom 18:35) “Onyankopɔn ne ahantanfo di asi, nanso ɔdom ahobrɛasefo.” (1 Petro 5:5) Eyi nyinaa kyerɛ sɛ, sɛ yesuasua Mose ahobrɛase no a, yɛnyɛɛ yɛn ho!


text:
Adesua 12: Nnipa To Aban Kɛse
MFE pii twaam. Noa mma no woo mma pii. Na wɔn mma no nyinyinii ma wɔn nso woe. Ankyɛ na nnipa pii baa asase so.
Saa nnipa yi mu biako ne Noa nanankanso bi a wɔfrɛ no Nimrod. Na ɔyɛ onipa bɔne a okunkum nnipa ne mmoa. Nimrod san yɛɛ ne ho hene dii nnipa afoforo so. Onyankopɔn ampɛ Nimrod asɛm.
Saa bere no na nnipa nyinaa ka kasa koro. Nimrod pɛe sɛ wɔn nyinaa tra faako na watumi adi wɔn so. Enti wunim nea ɔyɛe? Ɔka kyerɛɛ nkurɔfo no sɛ wɔnkyekye kurow na wɔnto aban kɛse bi wɔ mu. Hwɛ wɔn wɔ mfonini no mu a wɔreyɛ ntayaa.
Yehowa Nyankopɔn ani annye saa dan yi ho. Onyankopɔn pɛe sɛ nkurɔfo pete na wɔtratra asase nyinaa ani. Nanso nkurɔfo no kae sɛ: ‘Mommra! Momma yɛnkyekye kurow na yɛnto abantenten a n’atifi bedu soro. Ɛno bɛma yɛagye din!’ Na nkurɔfo no pɛ sɛ wɔhyɛ wɔn ankasa ho anuonyam, ɛnyɛ Onyankopɔn.
Enti Onyankopɔn maa nkurɔfo no gyaee aban no to. Wunim sɛnea ɔyɛɛ no? Ɔmaa wɔn nyinaa fii ase kaa kasa horow, a wɔanka kasa koro bio. Afei de na wɔn a wɔresi dan no nte wɔn ho kasa bio. Ɛno nti na wɔfrɛɛ wɔn kurow no Babel, anaa Babilon, a ase ne “Basabasa.”
Afei nkurɔfo no fii ase sɛ wofi Babel rekɔ. Nnipa akuw a wɔka kasa koro boom kɔtratraa asase so mmeae horow.
Genesis 10:1, 8-10; 11:1-9.
Nsɛmmisa
- Hena ne Nimrod, na Onyankopɔn tee nka dɛn wɔ ne ho?
- Sɛ wohwɛ mfonini no a, adɛn nti na na nkurɔfo no reyɛ ntayaa no?
- Adɛn nti na Yehowa ani annye dan a na wɔresi no ho?
- Dɛn na Nyankopɔn yɛe a ɛma wogyaee aban no to?
- Dɛn ne kurow no din, na na edin no kyerɛ dɛn?
- Onyankopɔn yɛɛ wɔn kasa basabasa wiei no, dɛn na nkurɔfo no yɛe?
Nsɛmmisa foforo
- Kenkan Genesis 10:1, 8-10.
Suban horow bɛn na Nimrod yi no adi, na asuade bɛn na yenya fi mu? (Mmeb. 3:31)
- Kenkan Genesis 11:1-9.
Adwene bɛn na wɔde too abantenten no, na ɛyɛɛ dɛn na adansi no anyɛ yiye? (Gen. 11:4; Mmeb. 16:18; Yoh. 5:44)


text:
NKEKAHO
“Ɔkra” ne “Honhom”—Dɛn na Saa Nsɛmfua Yi Kyerɛ Ankasa?
SƐ WOTE nsɛmfua “ɔkra” ne “honhom” a, dɛn na ɛba w’adwenem? Nnipa pii gye di sɛ saa nsɛmfua yi kyerɛ biribi a aniwa ntumi nhu a enwu da a ɛhyɛ yɛn mu. Wosusuw sɛ sɛ yewu a, biribi a aniwa ntumi nhu a ɛhyɛ nnipa mu yi fi nipadua no mu, na ɛkɔ so tra ase. Esiane sɛ saa gyidi yi atrɛw kɛse nti, sɛ nnipa pii te sɛ ɛnyɛ Bible nkyerɛkyerɛ a, ɛyɛ wɔn nwonwa. Ɛnde, sɛnea Onyankopɔn Asɛm kyerɛ no, dɛn ne ɔkra, na dɛn ne honhom?
SƐNEA WƆDE “ƆKRA” DI DWUMA WƆ BIBLE MU
Nea edi kan no, susuw ɔkra ho hwɛ. Ebia wobɛkae sɛ mfiase no, wɔde Hebri ne Hela kasa na ɛkyerɛw Bible no fã kɛse no ara. Bere a Bible akyerɛwfo rekyerɛw ɔkra ho asɛm no, wɔde Hebri asɛmfua ne′phesh anaa Hela asɛmfua psy·khe′ na edii dwuma. Nsɛmfua abien yi pue bɛboro mpɛn 800 wɔ Kyerɛwnsɛm no mu, na New World Translation kyerɛ ase bere nyinaa sɛ “ɔkra.” Sɛ wohwɛ sɛnea wɔde “ɔkra” anaa “akra” di dwuma wɔ Bible mu no yiye a, ɛda adi sɛ saa asɛmfua yi fa (1) nnipa, (2) mmoa, anaa (3) onipa nkwa anaa aboa nkwa ho titiriw. Ma yensusuw kyerɛw nsɛm ahorow bi a ɛka ɔkra ho asɛm wɔ saa akwan abiɛsa yi so ho nhwɛ.
Nnipa. “Wɔ Noa nna no mu,…wɔkoraa nnipa kakra, akra baawɔtwe so, faa nsu no mu.” (1 Petro 3:20) Ɛha no, ɛda adi pefee sɛ asɛmfua “akra” no gyina hɔ ma nnipa—Noa, ne yere, ne mmabarima baasa no, ne wɔn yerenom. Exodus 12:4 ka Twam guammaa no di ho akwankyerɛ a wɔde maa Israelfo no ho asɛm. Wɔka kyerɛɛ wɔn sɛ: “Sɛ ofi no mufo nnɔɔso sɛ wobedi oguammaa a, ma ɔne nea ɔne no bɔ fipam mfa bi, sɛnea akra no dodow te.” Enti na wogyina nnipa dodow a wɔwɔ abusua biara mu so na edi Twam guammaa no. Yehu Bible mu nhwɛso afoforo bi a ɛfa sɛnea wɔde “ɔkra” anaa “akra” gyina hɔ ma onipa anaa nnipa wɔ Genesis 46:18; Yosua 11:11; Asomafo Nnwuma 27:37; ne Romafo 13:1.
Mmoa. Yɛkenkan adebɔ ho nsɛm a ɛwɔ Bible mu no sɛ: “Onyankopɔn kae sɛ: Nsu no nnɔ abɔde [akra, NW] a ɛte ase manyamanya, na ntakraboa ntu mfa asase so ɔsoro ntrɛwmu no ani. Na Onyankopɔn kae sɛ: Asase mma abɔde [akra, NW] a ɛtete ase mfi mmra, sɛnea wɔn su te; ntɔteboa ne mmoa a wɔwea ne asase so mmoadoma, sɛnea wɔn su te. Na ɛyɛɛ sa.” (Genesis 1:20, 24) Wɔ saa asɛm yi mu no, wɔde asɛmfua koro—“akra”—na ɛfrɛɛ mpataa, afieboa, ne wuram mmoa nyinaa. Wɔfrɛ nnomaa ne mmoa afoforo nso akra wɔ Genesis 9:10; Leviticus 11:46; 24:18.
Onipa nkwa. Ɛtɔ mmere bi a “ɔkra” kyerɛ onipa nkwa. Yehowa Mmara ka sɛ: “Sɛ bɔne bi ba akyiri a, ɛnde ma ɔkra nsi ɔkra ananmu.” (Exodus 21:23) Sɛ na obi ma asiane bi si na obi wu wɔ mu a, dɛn na na wɔde si nea wawu no nkwa ananmu? Nkwa na na wɔde si nkwa ananmu. Bere a na Rahel rewo ne ba Benyamin no, “ɔbaa dɛ, ne kra rifi no mu no, (osiandɛ owui).” (Genesis 35:16-19, Fante Bible) Rahel hweree ne nkwa saa bere no. Susuw Yesu nsɛm yi nso ho hwɛ: “Mene oguanhwɛfo pa no; oguanhwɛfo pa de ne kra to hɔ ma nguan no.” (Yohane 10:11) Yesu de ne kra, anaa ne nkwa too hɔ maa adesamma. Wɔ Bible mu nsɛm yi mu no, asɛmfua “ɔkra” kyerɛ onipa nkwa pefee. Wubehu “ɔkra” a wɔde adi dwuma wɔ saa kwan yi so ho nhwɛso afoforo wɔ 1 Ahene 17:17-23; Mateo 10:39; Yohane 15:13; ne Asomafo Nnwuma 20:10.
Onyankopɔn Asɛm a wobɛkɔ so asua no bɛma woahu sɛ Bible mu baabiara nni hɔ a wubehu sɛ wɔka “ɔkra” ho asɛm sɛ “enwu da,” anaasɛ “ɛte hɔ daa.” Mmom no, Kyerɛwnsɛm no ka sɛ ɔkra wu.—Hesekiel 18:4, 20.
WƆAHU NEA “HONHOM” NO KYERƐ
Afei ma yensusuw sɛnea Bible de asɛmfua “honhom” di dwuma no ho nhwɛ. Ebinom susuw sɛ “honhom” ne “ɔkra” kyerɛ ade koro. Nanso, ɛnte saa. Bible ma emu da hɔ sɛ ɛsono “honhom” ɛnna ɛsono “ɔkra.” Nsonsonoe bɛn na ɛwom?
Bible akyerɛwfo no de Hebri asɛmfua ru′ach anaa Hela asɛmfua pneu′ma na edii dwuma bere a na wɔrekyerɛw “honhom” ho asɛm no. Kyerɛwnsɛm no ankasa kyerɛ nea saa nsɛmfua no kyerɛ. Sɛ nhwɛso no, Dwom 143:7 ka sɛ: “[Yehowa, NW], yɛ ntɛm gye me so, me honhom [ru′ach] tɔ piti, nyi w’ani nhintaw me, na manyɛ sɛ wɔn a wosian kɔ amoa mu.” Na Yakobo 2:26 ka sɛ “nipadua a honhom [pneu′ma] nni mu awu.” Enti, wɔ saa nkyekyɛm yi mu no, “honhom” ne ade a ɛma nipadua tumi keka ne ho. Sɛ honhom nni nipadua no mu a, na nipadua no awu. Enti wɔ Bible mu no, wɔnkyerɛ asɛmfua ru′ach ase “honhom” nko na mmom wɔkyerɛ ase “home,” anaa nkwa honhom nso. Sɛ nhwɛso no, Onyankopɔn ka Noa bere so Nsuyiri no ho asɛm sɛ: “Mede nsuyiri mɛba asase so mabɛsɛe ɔhonam a nkwa honhom [ru′ach] wɔ mu nyinaa ɔsoro ase.” (Genesis 6:17; 7:15, 22) Enti, “honhom” yɛ tumi bi a aniwa nhu (nkwa tumi) a ɛma abɔde a nkwa wom nyinaa tumi keka wɔn ho.
Ɔkra ne honhom nyɛ ade koro. Nipadua hia honhom sɛnea radio hia anyinam ahoɔden ansa na atumi ayɛ adwuma no. Sɛ yɛbɛkyerɛkyerɛ eyi mu akɔ akyiri a, susuw radio ketewaa bi ho hwɛ. Sɛ wode batere gu radio ketewaa bi mu na wubue a, anyinam ahoɔden a ɛwɔ batere no mu no ma radio no kasa. Nanso, sɛ wuyiyi batere no fi mu a, egyae kasa. Saa ara na sɛ wuyi radio hama fi baabi a enya anyinam ahoɔden fi no a, egyae kasa. Saa ara na honhom yɛ tumi a ɛma yɛn nipadua keka ne ho. Afei nso, honhom nni nkate, na entumi nsusuw nneɛma ho sɛnea anyinam ahoɔden ntumi nyɛ no ara pɛ. Ɛyɛ tumi a enni nipasu. Nanso, sɛnea odwontofo no kae no, sɛ saa honhom, anaa nkwa home yi nni yɛn mu a, yɛn nipadua ‘tɔ piti na yesian kɔ amoa mu.’
Bere a Ɔsɛnkafo 12:7 reka onipa wu ho asɛm no, ɛkae sɛ: “Dɔte [nipadua no] asan akɔ asase mu sɛ ɛte kan no, na honhom asan akɔ Onyankopɔn a ɔde mae no nkyɛn.” Sɛ honhom, anaa nkwa home no fi nipadua no mu a, nipadua no wu, na ɛsan kɔ nea wɔde yɛe—asase mu. Saa ara na nkwa home no san kɔ nea ɔde mae a ɔne Onyankopɔn no nkyɛn. (Hiob 34:14, 15; Dwom 36:9) Eyi nkyerɛ sɛ nkwa home no foro kɔ soro ankasa. Mmom no, ɛkyerɛ sɛ, obiara a wawu no nkwa a obenya daakye no gyina Yehowa Nyankopɔn so. Sɛnea yɛbɛka no no, onii no nkwa wɔ Onyankopɔn nsam. Onyankopɔn tumi so nkutoo na wɔnam betumi de honhom, anaa nkwa home asan ama obi ma watra ase bio.
Hwɛ sɛnea ɛyɛ awerɛkyekye sɛ yebehu sɛ eyi pɛpɛɛpɛ na Onyankopɔn bɛyɛ ama wɔn a wɔwɔ “nkae ada” mu nyinaa! (Yohane 5:28, 29) Wɔ owusɔre mu no, Yehowa bɛyɛ nipadua foforo ama onipa a wawu no, na ɔde honhom anaa nkwa home ahyɛ no mu ama watra ase bio. Hwɛ sɛnea saa da no bɛyɛ anigye afa!
Sɛ wopɛ sɛ wusua sɛnea Bible de nsɛmfua “ɔkra” ne “honhom” di dwuma no ho ade pii a, wubenya ɛho nsɛm a edi mũ wɔ Sɛ Yewu a Dɛn na Ɛba Yɛn So? nhomawa no mu ne Reasoning From the Scriptures nhoma no kratafa 375-84; Yehowa Adansefo na atintim abien no nyinaa.


text:
ASƐMMISA 7
Dɛn na Bible Ka Fa Mmere a Yɛwɔ Mu Yi Ho?
“Ɔman bɛsɔre atia ɔman na ahenni atia ahenni . . . Eyinom nyinaa yɛ awoko yaw mfiase.”
“Atoro adiyifo bebree bɛsɔre abɛdaadaa nnipa bebree; na amumɔyɛ a ɛbɛdɔɔso nti nnipa dodow no ara dɔ ano bedwo.”
“Bio nso, sɛ mote ɔko ne ɔko ho amanneɛbɔ a, mommmɔ hu; etwa sɛ eyinom sisi, nanso na awiei no nnya nnui.”
“Asasewosow akɛse bɛba, na ɔyaredɔm ne aduankɔm bɛba mmeaemmeae; na ahude bɛba na nsɛnkyerɛnne akɛse afi soro aba.”
“Nna a edi akyiri mu no, mmere a emu yɛ den bɛba. Efisɛ nnipa bɛyɛ ahopɛ, sikanibere, ahohoahoa, ahantan, wɔn a wɔka abususɛm, awofo so asoɔdenfo, bonniayɛfo, wɔn a wonni nokware, wɔn a wonni tema, wɔn a wontumi ne wɔn nyɛ apam, dinsɛefo, wɔn a wontumi nni wɔn ho so, wɔn a wɔyɛ keka, wɔn a wɔmpɛ papa, wɔn a woyi afoforo ma, wɔn a wɔyɛ asobrakye, wɔn a wɔyɛ ahomaso, wɔn a wɔdɔ anigyede sen Onyankopɔn; wɔde nyamesom pa adura wɔn anim, nanso wɔmfa tumi a ɛwom no nyɛ adwuma.”


text:
ƆWƐN-ABAN—NEA ADESUA NSƐM WOM November 2016
Adesua nsɛm a yebesua December 26, 2016 kosi January 29, 2017.
Asɛmfua a Ná Ɛka Koma Paa!
Asɛmfua bɛn na Yesu de dii dwuma a na ɛka koma paa?
Monkɔ So Nhyehyɛ Mo Ho Nkuran Da Biara
Adɛn nti na nkuranhyɛ ho hia? Dɛn na yebetumi asua afi sɛnea Yehowa, Yesu, ne ɔsomafo Paulo hyɛɛ afoforo nkuran no mu? Na wobɛyɛ dɛn de nkuranhyɛ a ɛfata ama afoforo?
Onyankopɔn Nam N’Asɛm So Ama Yɛanya Nhyehyɛe Pa
Yehowa yɛ Onyankopɔn a ɔyɛ nhyehyɛe pa sen obiara. Ɛnsɛ sɛ yɛhwɛ kwan sɛ n’asomfo nso bɛyɛ nnipa a wɔwɔ nhyehyɛe pa anaa?
Wowɔ Obu Kɛse Ma Yehowa Asɛm No?
Sɛ Onyankopɔn nkurɔfo bɔ mmɔden tie afotu a ɛwɔ N’Asɛm Bible mu na wɔtaa n’ahyehyɛde no akyi a, wonya so mfaso paa.
“Adwuma no Sõ”
Wubetumi aboa.
Wafrɛ Yɛn Afi Sum Mu
Efi afeha a ɛto so mmienu Y.B. mu reba no, ɛyɛɛ dɛn na Onyankopɔn nkurɔfo kɔɔ sum mu? Ɛyɛɛ dɛn na wofii ase huu hann bi, na bere bɛn na wohuu saa hann no?
Wɔtwee Wɔn Ho Fii Atoro Som Ho
Bere bɛn na Onyankopɔn nkurɔfo dee wɔn ho koraa fii Babilon nkoasom mu?
“Ahenni Adawurubɔfo a Mowɔ Britain
—Monkanyan Mo Ho!!”
Ahenni adawurubɔfo dodow annya nkɔanim ahe biara wɔ mfe du ntam wɔ Britain! Awiei koraa no, dɛn na ɛde nkɔso bae?


text:
BIBLE NO ADWENE
Anisɔ
Sɛ yɛkyerɛ nneɛma ho anisɔ a, yenya so mfaso pii. Ɛma yenya akwahosan pa, ahonim pa, ne akomatɔyam. Ne saa nti, ɛsɛ sɛ yɛkyerɛ nneɛma ho anisɔ daa.
Sɛ yɛkyerɛ nneɛma ho anisɔ a, sɛn na ɛboa yɛn?
NEA NNURUYƐFO KA
Nhoma bi ka sɛ, “Sɛ yɛpɛ sɛ yɛn ani gye paa a, gye sɛ yɛkyerɛ nneɛma ho anisɔ. Sɛ nkurɔfo kyerɛ nneɛma ho anisɔ a, ɛboa ma wonya adwempa, ɛma wɔn ani gye, wonya akwahosan pa, ɛma wotumi gyina ɔhaw ano, na ɛma wɔne afoforo ntam yɛ kama.”
NEA BIBLE KA
Bible hyɛ yɛn nkuran sɛ yɛnkyerɛ nneɛma ho anisɔ. Ɔsomafo Paulo ankasa yɛɛ nhwɛso wɔ saa suban yi ho, na ɔkyerɛwee sɛ “monkyerɛ nneɛma ho anisɔ.” Ɛho nhwɛso ni. Ɔdaa “Onyankopɔn ase daa” sɛ nkurɔfo tiee asɛmpa no wɔ aso pa mu. (Kolosefo 3:15; 1 Tesalonikafo 2:13) Ɛtɔ da a, ɛnyɛ meda ase a yɛbɛka kɛkɛ no na ɛbɛma yɛn ani agye, mmom ɛsɛ sɛ yɛyɛ nnipa a yɛkyerɛ nneɛma ho anisɔ ankasa. Sɛ yɛyɛ saa a, ɛbɔ yɛn ho ban fi pɛsɛmenkominya, anibere, ne adwemmɔne ho. Sɛ yɛda suban a ɛte saa adi a, ɛbɛpam nkurɔfo afi yɛn nkyɛn, na yɛn ani rennye.
Yɛn Bɔfo no ayɛ wei ho nhwɛso fɛfɛɛfɛ ama yɛn. Ɛwom sɛ yɛyɛ nnipa a yɛtɔ sin deɛ, nanso biribiara a yɛyɛ ma no no, ɔkyerɛ ho anisɔ! Hebrifo 6:10 ka sɛ: “Onyankopɔn nyɛ nea ɔnteɛ sɛ ne werɛ befi mo adwuma ne ɔdɔ a modaa no adi wɔ ne din ho.” Ɛyɛ nokwasɛm sɛ, yɛn Bɔfo no bu no sɛ ɛnteɛ anaa ɛnyɛ fɛ sɛ obebu n’ani agu biribiara a yɛyɛ ma no no so.
“Mo ani nnye bere nyinaa. Biribiara mu momfa aseda mma.”
—1 Tesalonikafo 5:16, 18.
Ɔkwan bɛn so na sɛ yɛkyerɛ nneɛma ho anisɔ a, ɛma yɛne afoforo ntam yɛ kama?
DƐN NA WOAHU A ƐKYERƐ SAA?
Sɛ nkurɔfo kyɛ yɛn adeɛ, wɔka asɛmdɛ kyerɛ yɛn, anaa wɔyɛ yɛn mmoa bi, na sɛ yeyi yɛn yam kyerɛ ho anisɔ a, ɛma wɔte nka sɛ wɔsom bo na wɔn so wɔ mfaso. Sɛ obi a wunnim no mpo yɛ biribi ma wo, sɛ ebia, obue ɔpon ma wo, na woda no ase a, n’ani gye paa.
NEA BIBLE KA
Yesu Kristo kaa sɛ, “Monkɔ so mma na nkurɔfo ama mo. Susukora pa a wɔamia so, awosow no ma abu so na wɔde begu mo ntama mu.” (Luka 6:38) Ma yɛnhwɛ Rose asɛm yi. Ɔyɛ abaayewa a ɔyɛ mum wɔ Vanuatu, supɔw bi a ɛwɔ South Pacific.
Ná Rose kɔ Kristofo nhyiam a Yehowa Adansefo yɛ no bi nanso na onnya so mfaso kɛse efisɛ na ɔnte mum kasa, na na obiara nso nni asafo no mu a ɔte mum kasa. Bere a awarefo bi a wɔte mum kasa baa asafo no mu na wohuu tebea no, wɔyɛɛ nhyehyɛe kyerɛɛ nkurɔfo mum kasa. Rose ani sɔɔ nea awarefo no yɛe no paa, na ɔkaa sɛ: “M’ani agye sɛ manya nnamfo pii a wɔdɔ me saa.” Sɛnea Rose kyerɛɛ nneɛma ho anisɔ ne sɛnea seesei otumi de ne ho hyɛ Kristofo nhyiam mu no ma awarefo no koma tɔ wɔn yam paa. Rose nso ani agye paa sɛ nkurɔfo rebɔ mmɔden sɛ wobesua mum kasa na ama wɔatumi ne no akasa.
‘Nea ɔde aseda bɔ afɔre no na ɔbɛhyɛ Onyankopɔn anuonyam.’
—Dwom 50:23.
Wobɛyɛ dɛn akyerɛ nneɛma ho anisɔ?
NEA BIBLE KA
Nneɛma a yɛn ani gye ho no na yɛtaa dwinnwen ho. Dawid ka nnipa a wɔkyerɛw Bible no ho. Ɔbɔɔ Onyankopɔn mpae sɛ: “Midwinnwen wo nnwuma nyinaa ho; Metena ase susuw wo nsa ano adwuma ho.” (Dwom 145:5) Anokwa ná Dawid nyɛ obi a ɔma nneɛma biara twetwe n’adwene kɛkɛ, na na osusuw nneɛma ho kɔ akyiri. Nneɛma ho anisɔ a na ɔwɔ no, amma kwa. Ɛyɛ Onyankopɔn akwan a ɔtoo ne bo ase susuw ho ne kwa nna nyinaa no na ɛmaa ɔyɛɛ saa.
Bible no de afotu pa yi ma yɛn nyinaa: ‘Biribiara a ɛyɛ nokware, biribiara a ɛyɛ fɛ, biribiara a wɔka ho asɛm pa, ɔbra pa biara a ɛwɔ hɔ ne biribiara a ɛsɛ ayeyi no
“Ntease na medwen ho me koma mu.”
—Dwom 49:3.


text:
Dɛn ne Onyankopɔn Ahenni?
W’adwene yɛ wo sɛ ɛyɛ . . .
biribi a ɛwɔ wo komam?
kasakoa?
ahenni anaa aban bi a ɛwɔ soro?
NEA BIBLE AKA
“Ɔsoro Nyankopɔn bɛma ahenni bi so. Wɔrensɛe no da.”—Daniel 2:44, Wiase Foforo Nkyerɛase.
“Wɔama yɛn ɔbabarima, na n’ahenni bɛda ne mmati so.”
ƆKWAN BƐN SO NA ƐBƐBOA WO?
Aban a ebedi nnipa so wɔ trenee mu bɛba ama wo nso woanya so mfaso.
—Yesaia 48:17, 18.
Wubetumi anya apɔwmuden papa ne anigye a edi mu wɔ wiase foforo a ɛreba mu.
—Adiyisɛm 21:3, 4.
ENTI NEA BIBLE AKA YI YƐ AMPA?
Nneɛma abien yi nti yebetumi aka sɛ ɛyɛ ampa:
Yesu bɛkyerɛɛ nea Onyankopɔn Ahenni bɛyɛ ama adesamma. Yesu kyerɛɛ n’asuafo sɛ wɔmmɔ mpae sɛ Onyankopɔn Ahenni mmra na Onyankopɔn apɛde nyɛ hɔ wɔ asase so. (Mateo 6:9, 10) Yesu yɛɛ biribi de kyerɛɛ sɛnea Onyankopɔn bebua saa mpaebɔ no.
Bere a Yesu wɔ asase so no, ɔmaa wɔn a ɔkɔm de wɔn aduan, ɔsaa ayarefo yare, na onyanee awufo nso! (Mateo 15:29-38; Yohane 11:38-44) Esiane sɛ na Yesu bɛyɛ Onyankopɔn Ahenni no so hene nti, nneɛma a ɔyɛe no yɛ nhyira a Ahenni no de bɛbrɛ nnipa daakye no ho mpopoe.
—Adiyisɛm 11:15.
Nneɛma a ɛrekɔ so wɔ wiase ma yehu sɛ ɛrenkyɛ Onyankopɔn Ahenni bɛba. Yesu hyɛɛ nkɔm sɛ, sɛ bere reyɛ aso ama Ahenni no de asomdwoe aba asase so a, akokoakoko, ɔkɔm, ne asasewosow bɛhyɛ asase so ma.
—Mateo 24:3, 7.
Ɛnnɛ saa nneɛma no aba mu. Enti yebetumi anya awerɛhyem sɛ ɛrenkyɛ koraa, Onyankopɔn Ahenni no beyi saa ɔhaw no nyinaa afi hɔ.
HWƐ ASƐMMISA YI
Sɛ Onyankopɔn Ahenni ba a, asetena bɛyɛ sɛn?
Bible ma saa asɛm no ho mmuae wɔ DWOM 37:29 ne YESAIA 65:21-23.


text:
NSƐM A WƆBISABISA | ƆBENFO GENE HWANG
Nkontaabufoɔ Bi Kyerɛkyerɛ Ne Gyidi Mu
Wɔwoo Ɔbenfo Gene Hwang afe 1950 wɔ Taiwan kuro bi a wɔfrɛ no Tainan mu. Ɔyɛ obi a wakwadare nkontaabu mu, na ɔkyerɛɛ adeɛ wɔ National Chung Cheng Suapɔn mu wɔ Taiwan ne Cornell Suapɔn mu wɔ U.S.A. Ɔka nkontaabu mu akukudam a wɔagye din paa no ho, na ɛnnɛ mpo ɔda so ara de ne nimdeɛ yɛ adwuma. Bere a ɔyɛ aberanteɛ no, na ɔgye di sɛ ɛnyɛ Onyankopɔn na ɔbɔɔ adeɛ na mmom nneɛma nyinaa baa kɛkɛ. Nanso akyiri yi n’adwene sesaeɛ. Nyan! kyerɛwfo bisaa no adwuma a ɔyɛ ne ɔsom a ɔwom.
Woyɛ aberanteɛ no, dɛn na wosuaeɛ?
Wɔkyerɛkyerɛɛ me wɔ sukuu sɛ ɛnyɛ Onyankopɔn na ɔbɔɔ adeɛ, nanso wɔankyerɛ nea ɛyɛe a nkwa baeɛ. M’awofo de wɔn ho kɔhyɛɛ Taofo som mu. Metiee Taofo nkyerɛkyerɛ na mebisaa akyerɛkyerɛfo no nsɛm pii. Nanso mmuaeɛ a wɔde maa me no pii ansen m’asom.
Dɛn na ɛmaa wosuaa nkontaabu kɔɔ akyi saa?
Mekɔ sukuu no, na m’ani gye nkontaabu ho paa. Enti meduu suapɔn no, mesuaa ho ade kɔɔ akyi. Nea ɛma nkontaabu yɛ me anika koraa ne sɛ ɛyɛ kwantiaa bi a yɛde kyerɛkyerɛ biribi mu.
Ɛyɛɛ dɛn na w’ani bɛgyee Bible ho?
Afe 1978 mu no, me yere Jinghuei ne Yehowa Adansefo fii ase suaa Bible. Ɛtɔ da a na metie wɔn nkyerɛkyerɛ no bi. Saa bere no na yɛwɔ United States. Afei ara na na me yere Jinghuei anya nyansahu mu abasobɔde. Ná me nso meresua nkontaabu wɔ Purdue Suapɔn mu wɔ Indiana.
Ná wohu Bible sɛn?
Bere a mekenkan Bible no, mehuu sɛnea wɔsiesiee asase no maa nnipa, na m’ani gyee ho paa. Mebɛhuu sɛ nnansia a Genesis nwoma no ka sɛ wɔde bɔɔ ade no mu da hɔ; ɛnyɛ anansesɛm. * Ɛno mpo no, mannye anni sɛ obi na ɔbɔɔ adeɛ.
Adɛn ntia?
Sɛ megye di sɛ Ɔbɔadeɛ bi wɔ hɔ a, ɛbɛyɛ te sɛ nea merepo ɔsom a wɔde twaa me funuma
Ná mempɛ sɛ mɛpo nea m’awofo de akyerɛkyerɛ me. Sɛ megye di sɛ Ɔbɔadeɛ bi wɔ hɔ a, ɛbɛyɛ te sɛ nea merepo ɔsom a wɔde twaa me funuma. Efisɛ Taofo kyerɛkyerɛɛ me sɛ Onyankopɔn anaa Ɔbɔadeɛ biara nni hɔ.
Ɛyɛɛ dɛn na afei wosesaa w’adwene?
Bere biara a mɛdwene nkwa ho no, mehu sɛ ɛnyɛ ade ketewa. Mehu sɛ nea ɛdii kan bae no amma kwa. Sɛ yɛbɛyɛ nhwɛso a, ɛsɛ sɛ adeɛ a nkwa wom tumi yɛ ne sɛso. Nanso sɛ wei bɛyɛ yie a, ɛsɛ sɛ ɛnya nneɛma bi a ɛbɛma atumi ayɛ ne sɛso. Nkwaboaa biara hia biribi te sɛ dan kɛse bi a mfidie ahorow ahorow wom a ebiara yɛ n’adwuma kama. Ɛnneɛ ɛbɛyɛ dɛn na biribi a nkwa nnim adan abɛyɛ abɔde a nkwa wom prɛko pɛ? Obi a menim nkontaabu deɛ, na ɛyɛ den sɛ mɛte wei ase. Efisɛ nneɛma ntumi mma kɛkɛ saa.
Ɛdeɛn na ɛma wohwehwɛɛ Yehowa Adansefo nkyerɛkyerɛ mu?
Mfiase no, na Yehowa Adansefo ne me sua adeɛ nkakrankakra nanso na menkentene me ho. Afe 1995 mu no, mekɔɔ Taiwan, na yareɛ bi kɔbɔɔ me wɔ hɔ. Ná me yere wɔ United States, enti na obiara nni hɔ a ɔbɛhwɛ me. Me yere frɛɛ Yehowa Adansefo a wɔwɔ Taiwan. Wɔbɛtoo me sɛ meda ayaresabea mantwea baabi. Mpa a ɛde mpa koraa na mennya bi nna so. Adansefo no mu baako kɔpɛɛ hotɛl bi maa me. Daa na ɔbɛsra me, na akyiri yi ɔde me kɔɔ ayaresabea foforo kɔhwɛɛ me yareɛ.
Nea Yehowa Adansefo no yɛe no kaa me paa. Nokwasɛm ni, medwenee nneɛma a na wɔadi kan ayɛ ama m’abusua no ho paa. Adansefo no gyidi ma wɔyɛ soronko koraa. Enti me ne wɔn suaa Bible bio. Afe a ɛdi hɔ no ara na mebɔɔ asu.
Enti w’adwuma ne wo gyidi hyia?
Aane! Nnansa yi ara mede me nimdeɛ aboa nyansahufo ama wɔayɛ nkwammoaa ho nhwehwɛmu. Wei ama m’ate adebɔ ase yie, na mahu sɛ Ɔbɔadeɛ no nyansa mu dɔ.
Wobɛtumi ama nhwɛso baako?
Wo deɛ yɛnhwɛ sɛnea abɔde tumi yɛ ne sɛso. Abɔde bi wɔ hɔ a, ɛnyɛ nini nyɛ bereɛ. Ɛwɔ nkwammoaa baako pɛ, na ɛwɔ hɔ a na emu akyɛ mmienu. Nanso mmoa ne nnua pii deɛ, anini ne abereɛ hyia ansa na wɔanya wɔn sɛso. Adɛn nti na wei yɛ nwonwa?
Yɛadi kan ahu sɛ abɔde bi wɔ hɔ a ɛno ara na ɛkyɛ ne mu nya ne sɛso. Ɛnneɛ ɛbɛyɛ dɛn na abɔde a ɛte saa atumi adanedane ara abɛyɛ aboa a ɛhia anini ne abereɛ ansa na anya ne sɛso? Sɛ anini ne abere hyia a, nea ɛkeka bom ma wɔnya wɔn sɛso no yɛ nwonwa araa ma ɛyɛ den sɛ wɔn a wɔnnye nni sɛ Onyankopɔn na ɔbɔɔ adeɛ no bɛtumi akyerɛkyerɛ mu. Wei ma mehu sɛ Onyankopɔn na ɔde ne nyansa yɛɛ ne nyinaa.
^ nky. 11 Wopɛ sɛ wohu mmere a wɔde bɔɔ adeɛ no ho nsɛm pii a, hwɛ nwoma a wɔato din Was Life Created? Yehowa Adansefo na wɔtintimiiɛ. Ɛsan wɔ www.jw.org.


text:
Intanɛt So Bible | KYERƐW KRONKRON—WIASE FOFORO NKYERƐASE
Wopɛ sɛ wokenkan saa asɛm yi wɔ %% mu anaa?
Dwom 49:1-20
Wɔde ma dwonkyerɛfo. Kora+ mma dwom. Ayeyi dwom.49 Aman nyinaa, muntie.Mo a mowɔ wiase+ nyinaa, monyɛ aso,2 Adesamma ne nnipa mma nyinaa,Adefo ne ahiafo nyinaa.+3 M’ano bɛka anyansasɛm,+Na ntease na medwen ho me koma mu.+4 Mɛyɛ aso ama akasabebu;+Na mede sankuten bɛkyerɛkyerɛ m’aborɔme mu.+5 Dɛn nti na ɛsɛ sɛ misuro nna bɔne,+Bere a wɔn a wɔpɛ sɛ mesɛe atwa me ho ahyia no?+6 Wɔn a wɔde wɔn ho to wɔn ahonyade so,+Na wɔde wɔn ahonyade bebree hoahoa wɔn ho no,+7 Wɔn mu biara ntumi nnye onua,+Na ɔrentumi mma Onyankopɔn mpatade mfa nnye no;8 (Wɔn kra gye bo yɛ den+Enti wɔrentumi ntua da)9 Na ama watena ase daa a onhu ɔdamoa.+10 Ohu sɛ anyansafo mpo wuwu,+Wɔne nkwasea ne nea onni adwene nyinaa sɛe,+Na wogyaw wɔn ahonyade ma ebinom.+11 Wɔn koma mu no, wonyae a, anka wɔn afie wɔ hɔ daa,+Na wɔn ntamadan nso wɔ hɔ awo ntoatoaso nyinaa mu.+Wɔde wɔn din atoto wɔn nsase so.+12 Nanso ɔdesani, sɛ ɔwɔ nidi mpo a, ɔrentena ase daa;+Ɔte sɛ mmoa a wɔsɛe kwa.+13 Ɔkwan a agyimfo fa so ni,+Na saa na wɔn a wodi wɔn akyi ba a wɔpɛ wɔn anom asɛm no nso te. Sela.14 Wɔte sɛ nguan a wɔapaw wɔn ama Adamoa;*+Owu na ɛbɛyɛn wɔn;+Teefo na wobedi wɔn so anɔpa,+Na wɔn nipadua bɛsɛe;+Adamoa na ɛbɛyɛ wɔn mu biara tenabea, na ɛnyɛ beae a ɛkorɔn.+15 Nanso me kra de, Onyankopɔn begye no Adamoa nsam,+Na obegye me ampa. Sela.16 Sɛ obi nya ne ho a, nsuro,+Sɛ ne fie anuonyam redɔɔso a, nsuro.+17 Na owu a, ɔrentumi mfa hwee nkɔ;+N’anuonyam renni n’akyi.+18 Ɔte ase no na ohyira ne kra daa;+(Nnipa beyi wo ayɛ sɛ wudii yiye nti)+19 Ne kra bɛkɔ n’agyanom nkyɛn.+Na wɔrenhu hann bio.+20 Onipa desani, sɛ ɔwɔ nidi mpo na onni ntease+ a,Ɔte sɛ mmoa a wɔsɛe kwa.+


text:
Adesua 42: Afurum Kasa
WOATE sɛ afurum rekasa pɛn? Ebia wobɛka sɛ ‘Dabi, mmoa nkasa.’ Nanso Bible ka afurum bi a ɔkasae ho asɛm. Ma yɛnhwɛ sɛnea ɛbae.
Na aka kakra ma Israelfo no adu Kanaan asase no so. Moab hene Balak suro Israelfo. Enti ɔsoma kɔfrɛɛ obi a n’ani atew a wɔfrɛ no Bileam sɛ ɔnkɔdome Israelfo. Balak hyɛɛ Bileam bɔ sɛ ɔbɛma no sika pii, enti Bileam foro traa n’afurum so sɛ okohu Balak.
Na Yehowa mpɛ sɛ Bileam dome Ne nkurɔfo. Enti ɔsomaa ne bɔfo ma ɔde nkrante tenten bi kogyinaa kwan so ma wasiw Bileam kwan. Na Bileam ntumi nhu ɔbɔfo no, nanso afurum no hu no. Enti afurum no bɔɔ mmɔden sɛ ɔbɛsan n’akyi, na awiei koraa no obutuw fam wɔ kwan no so. Bileam bo fuwii kɛse, na ɔde abaa hwee afurum no.
Afei Yehowa maa afurum no kasa kyerɛɛ Bileam. Afurum no bisae sɛ: ‘Dɛn na mayɛ wo na woboro me yi?’
Bileam kae sɛ: ‘Woama mayɛ sɛ ɔkwasea. Sɛ mewɔ nkrante a anka mekum wo!’
Afurum no bisae sɛ: ‘Mayɛ wo saa da anaa?’
Bileam buae sɛ: ‘Dabi.’
Afei Yehowa maa Bileam huu ɔbɔfo a okura nkrante gyina kwan no so no. Ɔbɔfo no kae sɛ: ‘Dɛn nti na woaboro w’afurum no? Mebae sɛ merebesi wo kwan, efisɛ ɛnsɛ sɛ wokɔdome Israel. Sɛ w’afurum no annan ne ho amfi m’anim a, anka mikum wo, nanso anka merenyɛ afurum no hwee.’
Bileam kae sɛ: ‘Mayɛ bɔne. Na minnim sɛ wugyina kwan no so.’ Ɔbɔfo no maa Bileam kɔe, na okohuu Balak. Ɔbɔɔ mmɔden ara sɛ ɔbɛdome Israel, nanso, mmom no, Yehowa ma ohyiraa Israel mprɛnsa.
Numeri 21:21-35; 22:1-40; 23:1-30; 24:1-25.
Nsɛmmisa
- Hena ne Balak, na adɛn nti na ɔsoma kɔfrɛɛ Bileam?
- Adɛn nti na Bileam afurum no daa fam wɔ kwan so?
- Asɛm bɛn na afurum no ka kyerɛɛ Bileam?
- Asɛm bɛn na ɔbɔfo bi ka kyerɛɛ Bileam?
- Bere a Bileam yɛɛ n’adwene sɛ ɔbɛdome Israel no, dɛn na esii?
Nsɛmmisa foforo
- Kenkan Numeri 21:21-35.
Ɛyɛɛ dɛn na Israel tumi dii Amorifo hene Sihon ne Basan hene Og so nkonim? (Num. 21:21, 23, 33, 34)
- Kenkan Numeri 22:1-40.
Adwene bɛn na Bileam de domee Israel, na dɛn na yebetumi asua afi mu? (Num. 22:16, 17; Mmeb. 6:16, 18; 2 Pet. 2:15; Yuda 11)
- Kenkan Numeri 23:1-30.
Ɛwom sɛ Bileam kasae te sɛ obi a ɔsom Yehowa de, nanso ɔkwan bɛn so na ne nneyɛe ankyerɛ saa? (Num. 23:3, 11-14; 1 Sam. 15:22)
- Kenkan Numeri 24:1-25.
Ɔkwan bɛn so na Bible mu asɛm yi ma yenya gyidi kɛse sɛ nea Yehowa abɔ ne tirim biara ɔbɛyɛ? (Num. 24:10; Yes. 54:17)


text:
Korintofo I 9Nkwa Asem (NA-TWI)
Ɔsomafo dwumadi
9 Menne me ho anaa? Menyɛ ɔsomafo anaa? Minhuu Yesu yɛn Awurade anaa? Na monyɛ me nsa ano adwuma wɔ Awurade mu anaa? 2 Na sɛ afoforo mpo nnye me ntom sɛ ɔsomafo a, mo de, mugye me tom saa. Sɛnea mo ankasa mo abrabɔ te wɔ Awurade mu no di ho adanse sɛ meyɛ ɔsomafo. 3 Sɛ nnipa ka me ho asɛm a, saa kwan yi so na mefa yi me ho ano.
4 Minni ho kwan sɛ m’adwuma nti, wɔma me aduan di ma me nsu nom anaa? 5 Minni ho kwan sɛ meyɛ nea asomafo a aka no bi, sɛnea Awurade nuanom ne Petro yɛe, na meware okristoni bea de no ka me ho tu m’akwan yi? 6 Anaasɛ Barnaba ne me nko ara na ɛsɛ sɛ yɛyɛ adwuma de bɔ yɛn ho akwahoma? 7 Ɔsraani bɛn na otua ɔno ankasa ne ho aka wɔ bere a odi sraa? Okuafo bɛn na onni n’afuw mu nnɔbae bi? Oguanhwɛfo bɛn na ɔnnom ne nguan a ɔyɛn wɔn no nufusu bi? 8 Ɛnsɛ sɛ miti nhwɛso a ɛwɔ yɛn abrabɔ dedaw no mu efisɛ, Mmara no ka asɛm koro no ara. 9 Yɛkan wɔ Mose Mmara no mu sɛ, “Sɛ wode nantwi retiatia aburow so a, nkyekyere n’ano.” Nantwi ho asɛm na ehia Onyankopɔn anaa? 10 Anaasɛ na asɛm a ɔreka no fa yɛn ho? Nokwarem wɔkyerɛw eyi de maa yɛn. Onipa a ofuntum ne nea otwa aba no nyinaa, ɛsɛ sɛ wɔn nyinaa yɛ wɔn adwuma sɛnea ɛbɛyɛ a wobenya wɔn kyɛfa wɔ wɔn dwumadi no mu.
11 Yɛadua honhom aba wɔ mo mu na sɛ yenya wiase nnepa fi mo nkyɛn a, ɛdɔɔso dodo anaa? 12 Na sɛ afoforo wɔ tumi sɛ wɔhwɛ eyinom anim fi mo nkyɛn a, yɛn de, yenni tumi a ɛboro saa? Nanso yenni saa tumi yi ho dwuma biara. Mmom, yɛatena ase saa ara sɛnea yɛremfa hintidua biara nto Asɛmpa a ɛfa Kristo ho no.
13 Munim sɛ wɔn a wɔyɛ adwuma wɔ asɔredan mu no nya wɔn aduan fi asɔredan mu, na wɔn nso a wɔbɔ afɔre wɔ afɔremuka so no nso nya wɔn afɔrebɔde. 14 Saa ara nso na Awurade ahyɛ sɛ, ɛsɛ sɛ wɔn a wɔka Asɛmpa no nya wɔn asetena fi mu.
15 Nanso menkaa saa asɛde yi ho hwee. Ɛnyɛ sɛ merekyerɛw mprempren sɛ meregye saa asɛde no afa. Ɛnne anka medi kan mawu. Obiara rentumi mfa m’asɛde no nni agoru. 16 Minni tumi sɛ, esiane sɛ meka Asɛmpa no nti, mehoahoa me ho. Mehyɛ mmara ase na meka Asɛmpa no. Na sɛ manka Asɛmpa no a, mehu amane.
17 Sɛ meyɛ adwuma no sɛnea efi m’ankasa me pɛ mu a, na ɛsɛ sɛ mehwɛ akatua anim. Nanso meyɛ no sɛ m’adwuma, efisɛ, Onyankopɔn na ɔde ato me so. 18 Ɛnne na akatua bɛn na ɛsɛ sɛ minya? Ɛyɛ ahohoahoade sɛ wobɛka Asɛmpa no na wunnye hwee na wummisa asɛde biara nso.
19 Mede me ho; menyɛ obi akoa. Nanso meyɛ me ho obiara akoa sɛnea mɛsesa akra dodow biara a metumi. 20 Bere a me ne Yudafo te no, meyɛɛ me ho sɛ Yudani sɛnea mɛtwetwe wɔn aba me nkyɛn. M’ankasa nso na menhyɛ Mose Mmara ase nanso metenaa ase sɛnea Mose Mmara di me so sɛnea mɛtwetwe wɔn a wɔhyɛ saa Mmara no ase aba me nkyɛn. 21 Saa ara na mekɔfraa Amanamanmufo no nso meyɛɛ me ho sɛ wɔn pɛ, a ɛne Yudafo mmara bɔ abira, sɛnea metumi matwetwe wɔn aba me nkyɛn. Eyi nkyerɛ sɛ minni Onyankopɔn Mmara so; mehyɛ Kristo Mmara ase.
22 Wɔn a wɔn gyidi yɛ mmerɛw no, meyɛɛ sɛ wɔn ara sɛnea mɛtwetwe wɔn aba me nkyɛn. Meyɛɛ me ho sɛnea ɛfata biara maa nnipa nyinaa sɛnea metumi mafa ɔkwan biara a ɛbɛyɛ ye so magye wɔn mu bi nkwa.
23 Asɛmpa no nti na meyɛɛ eyinom nyinaa na manya mu nhyira bi.
24 Munim sɛ mmirika akansi mu, mmirikatufo no nyinaa tu mmirika no bi, nanso wɔn mu baako pɛ na onya akrade no. Enti tu mmirika no kwan bi so na nya akrade no. 25 Ɔkansifo biara a ɔresiesie ne ho no di mmara so. Ɔyɛ saa sɛnea obenya ahenkyɛw a ɛrenkyɛ nanso yɛn de yi de, ɛbɛkyɛ akosi daapem nyinaa. 26 Ɛno nti na meretu mmirika kɔ m’anim tee akowie no. Ɛno nti na mete sɛ okuturukubɔni a ne kuturuku fom no. 27 Mede akuturuku ahyɛ me honhom den sɛnea ɛbɛyɛ a, sɛ mefrɛ afoforo sɛ wommesi akane no a, wɔrennyi me mfi mu.


text:
Chorus 2x (Awurama Badu)
Me dɔfo adaadaa me a
Ɔdɔ adaadaa me o
Me dɔfo agya me awerɛhoɔ a, gyegye me a, akɔku me
Verse 1 (Ɔmanhene Pozoh)
Menhuu bi da, mentee bi da, nhyiaa bi da
Obi na ɛkaayɛ anka a, medɔ Nyame
Pozo, anka mebiliivi da
Wo ho ayɛ me nwawa
Wohyiaa me foforɔ no, na wose meara ne me
Ɛnnɛ madane wo saman
Wogyina abɔnten bisa me sɛ, hwan ne me
Me ne me, ɔpono hini me, me broni bie me
Ɛnyɛ saa awerɛho bɛku me
Woabɛfa nkokoɔ so abɛgya me subrɛni
Ɛdɛ ade rebɛwɔ m'ani, ɛnyɛ m'ani a
Ɔdɔ nti, magyagyaa me ho, ama wode tuntum ayɛ me fitaa
Matu wo fitaa, mede m'akoma ama wo sɛ gye na kita
Mede me were ahwɛ wo mu sɛ Yɛsu ne Peter
Ɛnso akoa ambɔ mprɛnsa, woayi me ama
Nyame ama, na mekaasɛ wodɔ me
Daadaafoɔ, ɛte sɛ daadaabi na ɛredaadaa me a
Repeat Chorus 2x
Verse 2 (Awurama Badu)
Adeɛ mehu ne sɛ, me dɔfo yi
N'ani ntɔ m'anim (2x)
Ɔhu me a, na ne bo afu
Ɛse ne tirinwi nti
Ɛfiri sɛ, waware me akyɛ
Nanso, wayɛ, ayɛ, ayɛ a, woanya sika a, ɛda hɔ nti
Sɛ ɛnnɛ, sɛ ne Nyame aboa no
Ama ne nsa aka kakra a, ɔse menkɔ
Ɛfiri sɛ, ɛbi a, na ɛnne deɛ, ne nsa aka yi mpo
Me ti bɔne nti, n'asɛm fee me nsa
Ah, Woahu wiase yi mu
Me dɔfo agya me awerɛhoɔ
Ah, me wiase yi mu
Me dɔfo agya me a abrekyiri a
(Ɔmanhene Pozoh)
Ah, gyegye me a, akɔku me
Anokwa, saa na awiase teɛ
Me ne no adi bankye ampesie saa
Ɛnnɛ wayɛ yie, anya sika a, yɛdetɔ take-away
Ɛnti ɔse, mengo away
Akpalaway, Hotel de Kingsway
You are the apple of my eye
Sɛ na nyinaa yɛ Kwaku Ananse story, short story
Repeat Chorus 2x
Verse 3 (Ɔmanhene Pozoh)
Had I known, is always at last
Baby last, menim sɛ sei na wobɛyɛ a
Nka metenaa me beebi twɛn last bus
Ɛtenaa me beebi ha, ɛdwen me ho
Woama manu me ho
Ɛfiri sɛ wohyɛɛ me bɔ sɛ wo ne me bɛtena afebɔɔ
Ɛnso wadi me nhwamɔɔ
Ama mayɛ mɔbɔɔ
Te sɛ sɔ wo dɛm mu kura a, mɔbɔmɔbɔ
Yɛkaasɛ wobɛgya me asi nkwanta
Abɔ m'anipa fitaa, ɛnso manfa anyɛ asɛm
Ɔbaataa, ɛnti wowire afi
Ɛka me ne wo wɔ dɛm a, nkɔmɔ a, yɛbɔ, bowl a, yɛbɔ
Goal a, yɛhyɛ, ne ɛbɔ a, mese yɛhyɛ
Baby, anha, alomo
Repeat Chorus till fade
© Omanhene Pozoh
If the file does not work please report this to our staff with using our contact form.
Share: Now you are one step closer to sharing Awurama Badu ft Omanhene Pozo (ME DOFO A DAADAA ME) Songs on the web or listening it. To provide free download service forever, we need your support so please tell your friends and family about this site.
If you think there is any problem with the video and you want to remove the video please report to Youtube with url http://youtu.be/ptAXFoU5SHs


text:
TSIR AKRON
Ana Wiadze no n’Ewiei Abɛn?
1. Henfa na yebotum esũa daakye ho asɛm?
ANA etsie nsɛm ho amandzɛɛbɔ wɔ radio do anaa TV do ma ebisa woho pɛn dɛ, ‘Wiadze yi rotow kɔ dɛn nye yi?’ Esian na etsirmɔdzensɛm ebu do araa ma ntsi nyimpa binom gye to mu dɛ wiadze n’ewiei abɛn. Aso iyi yɛ nokwar? Ana ɔkwan bi wɔ hɔ a yebotum afa do ehu dza obesi daakye? Nyew. Ɔwɔ mu dɛ nyimpa runntum nnkyerɛ dza obesi daakye dze, naaso Jehovah Nyankopɔn botum. Ɔkã hɛn daakye na mbrɛ asetsena bɛyɛ wɔ asaase do daakye no ho asɛm kyerɛ hɛn wɔ Bible no mu.—Isaiah 46:10; James 4:14.
2, 3. Nna ebɛnadze na Jesus n’esuafo no pɛ dɛ wohu, na ebɛn asɛm na Jesus kãa kyerɛɛ hɔn?
2 Sɛ Bible no kã wiadze n’ewiei ho asɛm a, ɔnnyɛ asaase ne sɛɛ ho asɛm na ɔrekã, na mbom emumuyɛ a ɔbɛba ewiei ho asɛm na ɔrekã. Jesus kyerɛkyerɛɛ nkorɔfo dɛ, Nyankopɔn n’Ahendzi no bedzi asaase do tum. (Luke 4:43) Nna Jesus n’esuafo no pɛ dɛ wohu ber a Nyankopɔn n’Ahendzi no bɛba, ntsi wobisaa no dɛ: “Kyerɛ hɛn aber a yinom bɛyɛ hɔ, na wo ba nye wiadze ewiei ho asɛnkyerɛdze bɛyɛ dɛn?” (Matthew 24:3) Jesus annkyerɛ hɔn ber pɔtsee no na mbom, dza nna obesi ber a ɔaka kakra ma wiadze ewiei aba no ho asɛm na ɔkãa kyerɛɛ hɔn. Dza Jesus kãa dɛ obesisi no risisi ndɛ.
3 Wɔ tsir yi mu no, yebosusu adanse a ɔkyerɛ dɛ yɛtse wiadze nda a odzi ekyir no mu no ho. Sɛ yebotum atse siantsir a ndzɛmba asɛɛ koraa wɔ asaase do no ase a, odzi kan no, ɔsɛ dɛ yesũa ɔkõ bi a osii wɔ sor ho adze.
ƆKÕ BI A OSII WƆ SOR
4, 5. (a) Jesus bɛyɛɛ Ɔhen wɔ sor no, ebɛn asɛm na osii wɔ ɔno ekyir pɛɛ? (b) Dɛ mbrɛ Nyikyerɛ 12:12 kyerɛ no, ebɛn asɛm na obesi ber a wɔatow Satan akyen asaase do no?
4 Yesũae wɔ Tsir 8 no mu dɛ, Jesus bɛyɛɛ Ɔhen wɔ sor wɔ afe 1914 mu. (Daniel 7:13, 14) Nyikyerɛ nwoma no kã dza osii ho asɛm kyerɛ hɛn dɛ: “Akodzi baa sor: Michael [Jesus] nye n’abɔfoe nye dragon [Satan] no dzii akõ, na dragon no nye n’abɔfoe no wɔkõe.” * Satan nye n’abɔfoe no dzii ɔkogu, ntsi wɔtoow hɔn fii sor kyeen asaase do. Hwɛ dɛw ara a Jesus n’abɔfoe no dzii! Naaso, nyimpa a wɔtse asaase do so ɛ? Bible no kã dɛ ɔyɛ amandzehu ber ma adasamba. Ebɛnadze ntsi a? Osiandɛ Abɔnsam no bo efuw paa, “onyim dɛ ne ber a ɔwɔ yɛ tsia.”—Nyikyerɛ 12:7, 9, 12.
5 Ɔhaw a Abɔnsam dze ba nyimpa do wɔ asaase do no enyi sosõ. No bo efuw kɛsenara osiandɛ ne ber a ɔaka ma Nyankopɔn aasɛɛ no no yɛ tsia. Ma yensusu dza Jesus kãa dɛ obesi wɔ nda a odzi ekyir mu no ho nhwɛ.—Hwɛ Nsɛm bi a Wɔakyerɛ Mu 24.
WIADZE NDA A ODZI EKYIR
6, 7. Ndɛ, akodzi nye edzibankɔm ho asɛm tse dɛn?
6 Akodzi. Jesus kãa dɛ: “Ɔman bɔsoɛr ɔman do, na ahenman bɔsoɛr ahenman do.” (Matthew 24:7) Wɔ abakɔsɛm mu no, woekunkum nyimpa pii wɔ akodzi mu wɔ hɛn ber yi mu sen mber biara a abɛsen kɔ mu. Amandzɛɛbɔ bi a ofi Worldwatch Institute (kuw bi a wɔdze hɔn enyi dzi nsɛm a ɔkɔ do wɔ wiadze no mu ekyir) kyerɛ dɛ, ofi afe 1914 reba no, woekunkum nyimpa bɔbor ɔpepem 100 wɔ akodzi mu. Sɛ yɛdze toto ho a, nyimpa a woekunkum hɔn wɔ akodzi mu fi afe 1900 dze besi mfe 2000 mu no yɛ nyimpa a wokum hɔn wɔ mfrenhyia 1,900 mu ansaana afe 1900 reba no mbɔho ebiasa na no mboree. Susu amandzehu na yaw a osian akodzi ntsi nyimpa ɔpepem pii afa mu no ho hwɛ!
7 Edzibankɔm. Jesus kãa dɛ: ‘Ɔkɔm bɛba.’ (Matthew 24:7) Ɔwɔ mu dɛ edziban aba pii ndɛ sen mber biara a abɛsen kɔ mu dze, naaso nyimpa pii nnya edziban a ɔbɔsõ hɔn nndzi. Ebɛnadze ntsi a? Osiandɛ wonnyi sika a wɔdze bɔtɔ edziban edzi anaa asaase a wɔbɛyɛ do efuw. Nyimpa bɔbor ɔpepepem kor na sika a wodzi da kor no nndu dɔla kor. World Health Organization (Wiadze Nyina Apɔwmudzen Ahyehyɛdze) no bɔ amandzɛɛ dɛ, afe biara no mbofra ɔpepem pii na wowuwu, osiandɛ wonnya edziban a ɔdɔɔ sõ a ɔbɛma woenya apɔwmudzen nndzi.
8, 9. Ebɛnadze na ɔkyerɛ dɛ nkɔm a Jesus hyɛe faa asaasewosow na ɔyardɔm ho no aba mu?
8 Asaasewosow. Jesus hyɛɛ nkɔm dɛ: “Asaasewosow kɛse bɛba.” (Luke 21:11) Wɔ ndɛ no, wɔhwɛ kwan dɛ asaasewosow a n’ano yɛ dzen pii besisi afe biara. Ofi afe 1900 reba no, nyimpa bɔbor ɔpepem ebien na osian asaasewosow ntsi woewuwu. Ɔwɔ mu dɛ ndɛ abaɛfor mfir boa ma wodzi kan hu asaasewosow ansaana eesi sen mber bi a abɛsen kɔ mu dze, naaso nyimpa pii na okum hɔn.
9 Ɔyardɔm. Jesus hyɛɛ nkɔm dɛ, “ɔyardɔm bɛba.” Yarba pii a ɔyɛ hu bɛtserɛw ntsɛntsɛm na woeeku nyimpa pii. (Luke 21:11) Ɔwɔ mu dɛ adɔktafo esũa mbrɛ wotum sa yarba ahorow pii dze, naaso yarba ahorow pii wɔ hɔ a n’ano edur nnyi hɔ. Nokwar mu no, amandzɛɛbɔ bi kyerɛ dɛ, yarba ahorow bi tse dɛ nsamanwaw, papu nye ayamutu kum nyimpa ɔpepem pii afe biara. Nnyɛ ɔno nko, adɔktafo ehu yarba afofor bɔbor 30 wɔ mfrenhyia 40 a abɛsen kɔ no mu. Yarba ahorow no bi wɔ hɔ a n’ano edur nnyi hɔ.
SUBAN A NYIMPA BƐDA NO EDZI WƆ WIADZE NDA A ODZI EKYIR MU
10. Ebɛn kwan do na 2 Timothy 3:1-5 rinya mbamu ndɛ?
10 Bible no kã wɔ 2 Timothy 3:1-5 no dɛ: “Nda a odzi ekyir no mu awerɛhow ber bɛba.” Ɔsomafo Paul kãa suban a nyimpa pii bɛda no edzi wɔ nda a odzi ekyir mu no ho asɛm. Ɔkãa dɛ nyimpa bɛyɛ
ahopɛfo
sikapɛfo
awofo do asoɔdzenfo
bɔnyiayɛfo
hɔn a wonnyi dɔ
hɔn a wonnyi ahohyɛdo
abɔyafo
hɔn a wɔdɔ enyigye sen Nyame
hɔn a wɔyɛ dɛ wɔwɔ nyamesompa, na wɔpow n’ahoɔdzen no
11. Dɛ mbrɛ Ndwom 92:7 kyerɛ no, ebɛn asɛm na ɔbɔto ndzebɔnyɛfo?
11 Aso nyimpa pii da suban ahorow yi bi edzi wɔ beebi a etse no? Nyimpa pii da suban ahorow yi edzi wɔ wiadze mu beebiara. Naaso ɔnnkɛkyɛr, Nyankopɔn bɛyɛ ho biribi. Ɔbɔ anohoba dɛ: “Sɛ ndzebɔnyɛfo fefɛw dɛ nkyɛkyɛr, na emumuyɛfo nyina yɛ prɔmprɔm a; nna ɔnye dɛ wɔbɛsɛɛ hɔn koraa ntsi a.”—Ndwom 92:7.
NDZEPA A ƆBƆKƆ DO WƆ NDA A ODZI EKYIR NO MU
12, 13. Ebɛnadze na Jehovah akyerɛkyerɛ hɛn wɔ nda a odzi ekyir yi mu?
12 Bible no hyɛɛ nkɔm dɛ, amandzehu na yaw bɛhyɛ wiadze no mu mã wɔ nda a odzi ekyir yi mu. Naaso, Bible no san so kãa dɛ ndzepa bɔkɔ do.
13 Bible mu ntseasee. Nkɔnhyɛnyi Daniel kãa nda a odzi ekyir no ho asɛm too hɔ. Ɔkãa dɛ, nokwar “nyimdzee” bɔdɔɔ sõ. (Daniel 12:4) Nyankopɔn bɛma no nkorɔfo tum ma wɔaatse Bible no ase yie asen mber a abɛsen kɔ no koraa. Dɛm na Jehovah ayɛ, tsitsir ofi afe 1914 mu reba no. Dɛ nhwɛdo no, ɔakyerɛkyerɛ hɛn hia a ne dzin no ho hia, botae a ɔwɔ ma asaase, nye nokwasɛm a ɔfa werdam no ho, tsebea a ewufo wɔ mu nye owusoɛr no ho. Yeehu dɛ Nyankopɔn n’Ahendzi no nkotoo na obotum edzi hɛn haw ahorow nyina ho dwuma. Bio so, yeehu dza yɛyɛ a ɔbɛma hɛn enyi agye, nye mbrɛ yɛbɛma hɛn abrabɔ asɔ Nyankopɔn enyi. Naaso dza Nyankopɔn n’asomfo esũa no, ebɛnadze na wɔdze yɛ? Nkɔnhyɛ fofor dze asɛmbisa yi ho mbuae ma.—Hwɛ Nsɛm bi a Wɔakyerɛ Mu 21 nye 25.
14. Henfa na wɔrekã Ahendzi no ho asɛmpa no, na woananom na wɔrekã?
14 Wiadze nyina asɛnka edwuma no. Aber a nna Jesus rekã nda a odzi ekyir no ho asɛm no, ɔkãa dɛ: “Na ahenman ho asɛmpa yi, wɔbɛkã wɔ wiadze nyina.” (Matthew 24:3, 14) Wɔrekã Ahendzi no ho asɛmpa wɔ nsaase bɔbor 230 do wɔ kasa bɔbor 700 mu. Ɔyɛ ampa dɛ, wɔ asaase do beebiara no, Jehovah Adasefo a wofi “aman nye mbusuakuw” nyina mu roboa nkorɔfo ma wɔaatse dza Ahendzi no kyerɛ nye dza ɔbɛyɛ ama adasamba nyina no ase. (Nyikyerɛ 7:9) Wɔyɛ dɛm edwuma yi a wɔnngye sika biara. Ɔwɔ mu dɛ nyimpa pii tan hɔn na wodzi hɔn emim dɛ mbrɛ Jesus hyɛɛ ho nkɔm no dze, naaso biribiara runntum nnsiw hɔn asɛnka edwuma no kwan.—Luke 21:17.
EBƐNADZE NA EBƐYƐ?
15. (a) Aso egye dzi dɛ yɛtse nda a odzi ekyir no mu, ebɛnadze ntsi a? (b) Ebɛnadze na hɔn a wɔyɛ setsie ma Nyankopɔn no bohu? Na ebɛn asɛm bɔto hɔn a wɔnnyɛ setsie mma no no?
15 Aso egye dzi dɛ yɛtse nda a odzi ekyir no mu? Bible nkɔnhyɛ pii a ɔfa nda a odzi ekyir no ho no rinya mbamu. Ɔnnkɛkyɛr, Jehovah bɛma woegyaa asɛmpa no kã na “ewiei no” bɛba. (Matthew 24:14) Ebɛnadze nye ewiei no? Ɔyɛ ber a Nyankopɔn beyi emumuyɛsɛm nyina efi hɔ wɔ Har-Magedon kõ no mu. Jehovah nam Jesus nye n’abɔfoe a wɔwɔ tum no do bɛsɛɛ obiara a ɔnnyɛ setsie mma Ɔno nye ne Ba no. (2 Thessalonicafo 1:6-9) Iyi ekyir no, Satan nye n’abɔfoe no renndaadaa nkorɔfo bio. Afei, hɔn a wɔyɛ setsie ma Nyankopɔn na wɔgye n’Ahendzi no to mu no bohu dɛ, Nyankopɔn n’anohoba biara aba mu.—Nyikyerɛ 20:1-3; 21:3-5.
16. Osiandɛ “ewiei no” abɛn pɛɛ ntsi, ebɛnadze na ɔsɛ dɛ eyɛ?
16 Ɔnnkɛkyɛr, wiadze yi a Satan dzi do tum no bɛba ewiei. Ntsi ohia papaapa dɛ yebisa hɛnho dɛ, ‘Ebɛnadze na ɔsɛ dɛ meyɛ?’ Jehovah pɛ dɛ ifi w’akoma nyina mu sũa Bible no. Ɔsɛ dɛ efa Bible adzesua a wɔnye wo reyɛ no enyibersɛm. (John 17:3) Jehovah Adasefo wɔ nhyiamu ahorow a wɔkɔ no dapɛn biara a ɔboa nkorɔfo ma wɔtse Bible no ase. Bɔ mbɔdzen kɔ nhyiamu ahorow yi bi daa. (Kenkan Hebrewfo 10:24, 25.) Sɛ ihu dɛ ɔsɛ dɛ eyɛ nsesã ahorow bi wɔ w’abrabɔ mu a, mma mma biribiara nnsiw wo kwan dɛ ebɛyɛ. Anyɛnkofa a enye Jehovah wɔ no mu bɛyɛ dzen ber a ekɔ do yɛ nsesã no.—James 4:8.
17. Sɛ wiadze bɔn yi ba ewiei a, ebɛnadze ntsi na ɔbɛyɛ nyimpa dodow no ara nwanwa?
17 Ɔsomafo Paul kyerɛɛ mu dɛ, ndzebɔnyɛfo sɛɛ da no bɛba tse dɛ “owifo ba anago,” kyerɛ dɛ ber a nyimpa pii nnhwɛ kwan. (1 Thessalonicafo 5:2) Jesus hyɛɛ nkɔm dɛ, nyimpa pii bɔpow adanse a ɔkyerɛ dɛ yɛtse nda a odzi ekyir no mu. Ɔkãa dɛ: “Na dɛ mbrɛ Noah nda no yɛe no, mbrɛ nyimpa Ba ne ba [anaa, nda a odzi ekyir no] so bɛyɛ ara nye no. Na dɛ mbrɛ nda no a odzi nsuyirii no kan no, wodzidzii, na wɔnomee, wɔwaree, na wɔmaa awar dze kodur da a Noah kɛhɛɛn hɛn-adaka no mu, na woennhu araa dze kodur dɛ nsuyirii no bae bɛfaa hɔn nyinara kɔree no, mbrɛ nyimpa Ba no ne ba so bɛyɛ ara nye no.”—Matthew 24:37-39.
18. Ebɛn kɔkɔbɔ na Jesus dze maa hɛn?
18 Jesus abɔ hɛn kɔkɔ dɛ, ɔnnsɛ dɛ yɛma “etumfursɛm nye asabow nye ɔbra yi ho dadwen” hyɛ hɛn do anaa ɔtwetwe hɛn adwen. Ɔkyerɛɛ mu dɛ, wiadze n’ewiei bɛba mpofirmu dɛ “efir.” Ɔsanee kãa dɛ, “ɔbɛba hɔn a wɔtse asaase nyina enyi nyina do.” Afei, ɔdze kãa ho dɛ: “Hom nweɔn daa, na hom ndzi nkotoserɛ [anaa, akoma nyina mu a wofi bɔ mpaa], ma hom eenya tum dɛ hom dze befi ndzɛmba yi a ɔbɛba yi nyina nsa, na hom eegyina nyimpa Ba no enyim.” (Luke 21:34-36) Ebɛnadze ntsi na ohia papaapa dɛ yɛyɛ aso tsie Jesus no kɔkɔbɔ no? Osiandɛ ɔnnkɛkyɛr koraa ma wɔaasɛɛ Satan no wiadze bɔn yi. Hɔn a Jehovah na Jesus agye hɔn ato mu no nkotsee na wɔbɛgye hɔn nkwa efi ɔsɛɛ no mu na wɔaatsena ase daa wɔ wiadze fofor no mu.—John 3:16; 2 Peter 3:13.
^ nky. 4 Michael yɛ dzin fofor a wɔdze frɛ Jesus Christ. Sɛ epɛ nkyerɛkyerɛmu pii a, yɛserɛ dɛ, hwɛ Nsɛm bi a Wɔakyerɛ Mu 23.


text:
Mateo 17Nkwa Asem (NA-TWI)
Yesu anuonyam da adi
17 Nnansia akyi, Yesu faa Petro, Yakobo ne ne nua Yohane de wɔn kɔɔ bepɔw tenten bi a ɛso yɛ dinn atifi. 2 Wɔwɔ hɔ no, wohui sɛ ne nipadua asesa ama n’anim ahyerɛn sɛ owia, ma n’atade ayɛ fitafita sɛ nwera.
3 Prɛko pɛ, Mose ne Elia befii hɔ a wɔne Yesu rekasa. 4 Petro kae se, “Awurade, ɛyɛ nwonwa sɛ yɛn nso yɛwɔ ha bi. Sɛ wobɛpene so a, anka mɛbɔ asese abiɛsa, na mede baako ama wo, na mede baako ama Mose, na mede baako ama Elia.”
5 Petro gu so rekasa no, omununkum hrann bi bɛkɛtaa wɔn so; ɛnna ɛnne bi fi omununkum no mu kae se, “Oyi ne me dɔ Ba a ɔsɔ m’ani. Muntie no.”
6 Asuafo no tee ɛnne no, wosuroi ma wɔde wɔn anim butubutuw fam. 7 Yesu baa wɔn nkyɛn besusoo wɔn mu kae se, “Monsɔre! Munnsuro!”
8 Wɔmaa wɔn ani so, nso wɔanhu obiara sɛ Yesu nko ara.
9 Ɛbae sɛ, wɔresian afi bepɔw no so no, Yesu bɔɔ wɔn ano se, wɔnnka nea wɔahu no nnkyerɛ obiara kosi sɛ obenyan afi awufo mu.
Elia ba a ɛto so abien ho asɛm
10 Yesu asuafo no bisaa no se, “Adɛn nti na daa Yudafo mpanyin ka ti mu se, ɛsɛ sɛ Elia san ba ansa na Agyenkwa no aba?”
11 Yesu buaa wɔn se, “Nea wɔreka no wom. Ɛsɛ sɛ Elia di kan ba bɛtoto nneɛma yiye. 12 Na nokware ni, Elia aba dedaw na wɔanhu no, na dodow no ara ne no anni no yiye. Na me, Agyenkwa no nso, mehu amane wɔ wɔn nsam saa ara.”
13 Afei na asuafo no hui sɛ, Yohane Osuboni ho asɛm na ɔreka no.
Otwafo bi ayaresa
14 Bere a osian duu bepɔw no ase no, ohui sɛ nnipadɔm retwɛn no. Ɔbarima bi bebuu Yesu nkotodwe kae se, 15 “Owura, hu me ba bi a otwa mmɔbɔ, efisɛ, ɔwɔ ɔhaw kɛse mu. Sɛ otwa no ba a, etumi twa no hwe ogya anaa nsu mu. 16 Enti, mede no brɛɛ w’asuafo no sɛ wɔnsa no yare, nanso wɔantumi.”
17 Yesu kae se, “Mo asoɔdenfo a munni gyidi! Me ne mo ntena nkosi da bɛn? Momfa no mmrɛ me wɔ ha.” 18 Yesu teɛteɛɛ honhommɔne a ɛwɔ abarimaa no mu no ma etu fii ne mu, maa amonom hɔ ara, ne ho tɔɔ no.
Gyidi mu tumi
19 Ɛkaa Yesu ne n’asuafo no, wobisaa no se, “Adɛn nti na yɛantumi antu honhommɔne no?”
20 Yesu buaa wɔn se, “Efisɛ, mo gyidi sua.” Ɔtoaa so se, “Sɛ mowɔ gyidi sɛ onyaa aba a esua koraa no a, anka mubetumi aka akyerɛ bepɔw yi se, ‘Tutu kɔ nohɔ!’ na ebetutu akɔ akyirikyiri.
21 Na saa honhommɔne a ɛte sɛɛ de, ɛrentumi ntu da, gye sɛ, monam mpaebɔ ne mmuadadi so.”
Yesu ka ne wu ho asɛm
22 Da bi a Yesu ne n’asuafo no wɔ Galilea no, ɔka kyerɛɛ wɔn se, “Wɔrebeyi Onipa Ba no de no ahyɛ wɔn a 23 wɔwɔ tumi no nsa, na wɔakum no, na ne nnansa so no, wanyan aba nkwa mu bio.” Asuafo no tee saa asɛm yi no, wɔn werɛ howee na wɔn koma nso tui.
Yesu tua asɔredan mu tow
24 Bere a wobeduu Kapernaum no nso, ɛhɔ asɔre no mu towgyefo baa Petro nkyɛn bebisaa no se, “Enti wo wura tua tow?”
25 Petro buaa no se, “Yiw, otua” Petro fi hɔ no, ɔkɔɔ fie kɔbɔɔ Yesu amanneɛ a ɛfa towtua no ho. Yesu amma n’ano ansi koraa na obisaa no se, “Na wo Petro, wo nso wudwen ho dɛn? Ahemfo twa tow ma wɔn ara wɔn manfo tua, anaasɛ, wotwa ma ahɔho a wodi wɔn so no?”
26 Petro buae se, “Wotwa tow no ma ahɔho no.” Yesu nso buae se, “Petro, mo! Ɛnne na ɛnsɛ sɛ ɔman mma no tua tow biara. 27 Na mmom, esiane sɛ, mempɛ sɛ wɔfa yɛn ho abufuw no nti, kɔ asu no mu kɔto daawa. Apataa a wubeyi no adi kan no, bue n’anom. Wubehu sika a ɛbɛso me ne wo tow no tua sɛ ɛhyɛ n’anom; yi, na fa kotua ma wɔn.”


text:
EDWƐKƐ 115
Paladaese Fofolɛ Wɔ Azɛlɛ Ye Azo
NEA mbaka ndendenle, felawɔse ngɛnlɛma nee awoka mgbole ne mɔ. Asoo ɔmmaa ɛke ɛnyɛ ahomeka? Nea kɛzi weɛlɛ ne ɛlɛdi aleɛ wɔ kakula nrenya ne asa nu la. Na nea awenade ne mɔ nee mgbɔnwɔ ne mɔ mɔɔ gyigyi ndile ne azo wɔ nehane la. Ɛnrɛhulo kɛ ɛkɛdɛnla ɛleka mɔɔ ɔle kɛ ɛke la ɔ?
Nyamenle kpondɛ kɛ ɛtɛnla azɛlɛ ye azo dahuu wɔ paladaese bie anu. Na ɔmkpondɛ kɛ ɛnwu nyane nee amaneɛ mɔɔ menli nwu ye ɛnɛ la bie. Ɛwɔkɛ mɔɔ Baebolo ne bɔ bɛdabɛ mɔɔ bɛbadɛnla paladaese fofolɛ ne anu la ɛne: ‘Nyamenle nee bɛ badɛnla. Ewule anzɛɛ ɛzunlɛ anzɛɛ nyane ɛnle ɛkɛ ne bieko. Alumua ninyɛne ne mɔ ɛze ɛhɔ.’
Gyisɛse banlea anwu ye kɛ nzenzaleɛ nwanwane ɛhye bara. Ɛze mekɛ ne ɔ? Ɔbayɛ zɔ, wɔ mekɛ mɔɔ ɔbaye ɛtaneyɛlɛ kɔsɔɔti nee ɛtanevolɛma yeavi azɛlɛ ye azo la. Kakye kɛ mekɛ mɔɔ Gyisɛse wɔ azɛlɛ ye azo la ɔyɛle menli mɔɔ ewule ngakyile wɔ bɛ nwo la ayile, na ɔdwazole menli ɔvile ewule nu bɔbɔ. Gyisɛse yɛle ɛhye vale hilele mɔɔ ɔbayɛ ye wɔ azɛlɛ ye azo amuala wɔ mekɛ mɔɔ yerayɛ Nyamenle belemgbunlililɛ ne azo Belemgbunli la.
Dwenle kɛzi azɛlɛ ye azo paladaese fofolɛ ne anu ɛdɛnlanlɛ bayɛ anyelielɛ la anwo nea! Gyisɛse nee menli mɔɔ ɔbakpa bɛ la bie mɔ, bali tumi wɔ anwuma. Menli ɛhye mɔ mɔɔ bali tumi la banlea kɛ awie biala mɔɔ wɔ azɛlɛ ye azo la anye balie. Maa yɛnlea mɔɔ ɔhyia kɛ yɛyɛ amaa yɛanwu ye kɛ Nyamenle bamaa yɛanyia dahuu ngoane wɔ ye paladaese fofolɛ ne anu la.